**1. üzenet**

Köszönjük, hogy ránk gondoltál és megtisztelés számunkra részt venni a  
Költészet napján, Nálunk is rendhagyó a 'tanítás', jelenleg tavaszi  
szünet van, így Anikó, Bernadett, Eszter kedves versét videóra vettük,  
Szeretettel küldjük, együtt ünnepelünk Veletek.  
Kérlek fogadd, fogadjátok szeretettel a Bereck-i Általános Iskola verseit.  
  
Jó egészséget, áldott ünnepet kívánok, kívánunk Mindenkinek! Üdvözlettel: Imre.  
Kézdivásárhely, 2020. április 10.

A verseket Kozma Imre felesége és lányai szavalják.

<https://drive.google.com/file/d/1RHIPGwlPwHvndr33LXbz-h2ix7KrTzLQ/view>

<https://drive.google.com/file/d/1DCOBBDm2XHAjqcHwiR6bnZm58J9965ID/view>

<https://drive.google.com/file/d/1DcMqQi__5g8B7zq7rfNtYwPZoE6Xiiu-/view>

Kozma Imre pedagógus és családja Kézdivásárhelyről

**2. üzenet**

Az én kedvencem EZ!

József Attila: ÓDA

Szeretettel!

Bea

 Üdvözlettel:

dr.Heidl Beáta  
Intézményvezető  
  
Baptista Szeretetszolgálat Országos Szociális Segítő Központ

TÁBITA Alapszolgáltatási Központ

**- József Attila -**

**ÓDA**

1

Itt ülök csillámló sziklafalon.  
Az ifju nyár  
könnyű szellője, mint egy kedves  
vacsora melege, száll.  
Szoktatom szívemet a csendhez.  
Nem oly nehéz -  
idesereglik, ami tovatűnt,  
a fej lehajlik és lecsüng  
a kéz.

Nézem a hegyek sörényét -  
homlokod fényét  
villantja minden levél.  
Az úton senki, senki,  
látom, hogy meglebbenti  
szoknyád a szél.  
És a törékeny lombok alatt  
látom előrebiccenni hajad,  
megrezzenni lágy emlőidet és  
- amint elfut a Szinva-patak -  
ím újra látom, hogy fakad  
a kerek fehér köveken,  
fogaidon a tündér nevetés.

2

Óh mennyire szeretlek téged,  
ki szóra bírtad egyaránt  
a szív legmélyebb üregeiben  
cseleit szövő, fondor magányt  
s a mindenséget.  
Ki mint vízesés önnön robajától,  
elválsz tőlem és halkan futsz tova,  
míg én, életem csúcsai közt, a távol  
közelében, zengem, sikoltom,  
verődve földön és égbolton,  
hogy szeretlek, te édes mostoha!

3

Szeretlek, mint anyját a gyermek,  
mint mélyüket a hallgatag vermek,  
szeretlek, mint a fényt a termek,  
mint lángot a lélek, test a nyugalmat!  
Szeretlek, mint élni szeretnek  
halandók, amíg meg nem halnak.

Minden mosolyod, mozdulatod, szavad,  
őrzöm, mint hulló tárgyakat a föld.  
Elmémbe, mint a fémbe a savak,  
ösztöneimmel belemartalak,  
te kedves, szép alak,  
lényed ott minden lényeget kitölt.

A pillanatok zörögve elvonulnak,  
de te némán ülsz fülemben.  
Csillagok gyúlnak és lehullnak,  
de te megálltál szememben.  
Ízed, miként a barlangban a csend,  
számban kihűlve leng  
s a vizes poháron kezed,  
rajta a finom erezet,  
föl-földereng.

4

Óh, hát miféle anyag vagyok én,  
hogy pillantásod metsz és alakít?  
Miféle lélek és miféle fény  
s ámulatra méltó tünemény,  
hogy bejárhatom a semmiség ködén  
termékeny tested lankás tájait?

S mint megnyílt értelembe az ige,  
alászállhatok rejtelmeibe!...

Vérköreid, miként a rózsabokrok,  
reszketnek szüntelen.  
Viszik az örök áramot, hogy  
orcádon nyíljon ki a szerelem  
s méhednek áldott gyümölcse legyen.  
Gyomrod érzékeny talaját  
a sok gyökerecske át meg át  
hímezi, finom fonalát  
csomóba szőve, bontva bogját -  
hogy nedűid sejtje gyűjtse sok raját  
s lombos tüdőd szép cserjéi saját  
dicsőségüket susogják!

Az örök anyag boldogan halad  
benned a belek alagútjain  
és gazdag életet nyer a salak  
a buzgó vesék forró kútjain!

Hullámzó dombok emelkednek,  
csillagképek rezegnek benned,  
tavak mozdulnak, munkálnak gyárak,  
sürög millió élő állat,  
bogár,  
hinár,  
a kegyetlenség és a jóság;  
nap süt, homályló északi fény borong -  
tartalmaidban ott bolyong  
az öntudatlan örökkévalóság.

5

Mint alvadt vérdarabok,  
úgy hullnak eléd  
ezek a szavak.  
A lét dadog,  
csak a törvény a tiszta beszéd.  
De szorgos szerveim, kik újjászülnek  
napról napra, már fölkészülnek,  
hogy elnémuljanak.

De addig mind kiált -  
Kit két ezer millió embernek  
sokaságából kiszemelnek,  
te egyetlen, te lágy  
bölcső, erős sír, eleven ágy,  
fogadj magadba!...

(Milyen magas e hajnali ég!  
Seregek csillognak érceiben.  
Bántja szemem a nagy fényesség.  
El vagyok veszve, azt hiszem.  
Hallom, amint fölöttem csattog,  
ver a szivem.)

6

*(Mellékdal)*

(Visz a vonat, megyek utánad,  
talán ma még meg is talállak,  
talán kihűl e lángoló arc,  
talán csendesen meg is szólalsz:

Csobog a langyos víz, fürödj meg!  
Ime a kendő, törülközz meg!  
Sül a hús, enyhítse étvágyad!  
Ahol én fekszem, az az ágyad.)

1933. június

**3. üzenet**

Az alábbi verset Stanicsek Szilvia kolléganőnk ajánlotta figyelmünkbe. Túl sok magyarázatra nincs szükség…

**Bodnár Balázs:**

**Az iskola álma**

Most alszom én is egy kicsit,pihenek...  
Ablakaim -számtalan- lehunyt szemek.  
Ajtóm zárva,kapumat sorompó vigyázza,  
A padok üresen állnak most vigyázzba...  
Csendesen alszom,sajnos nem zavar senki,  
Ennek ilyenkor máshogy kellene lenni,  
Csak a szél lengeti lustán a hintát,  
Még a szélkakas sem hiszi amit lát...  
Álmodom...  
Álmomban újra nyitva az ajtó,  
A kapun tódul a gyereksereg,  
A folyosón akkora zaj van,  
hogy az ablak is beleremeg.  
A padokban tanulók ülnek,  
A termekben igazi óra:  
Tanítónéni és bácsi nevel a szépre,  
a jóra...  
Igen,ez most még álom...  
De igazán szívemből várom,  
Hogy újra igaz legyen!  
Addig is szunnyadok csendben,  
S várom,hogy minden rendben...  
Rendben legyen!

Stanicsek Szilvia, Seregélyesi Baptista Általános Iskola

**4. üzenet**

2019.11.12-én halt meg az apukám. Bár addig is ismertem ezt a verset, de a búcsúztatójára ezt választottuk ki. Azt hiszem, mindenkire egy kicsit vonatkozik, aki elment. Általános, és mégis csak az én apukámat találom meg benne.Azóta többször meghallgattam, a színészóriás előadásában. Mindig megsiratom, elsiratom.

 Köszönöm, hogy rám is gondoltál.

<https://www.youtube.com/watch?v=pZroSqZb3bo>

**Kosztolányi Dezső: Halotti beszéd**

Látjátok feleim, egyszerre meghalt  
és itt hagyott minket magunkra. Megcsalt.  
Ismertük őt. Nem volt nagy és kiváló,  
csak szív, a mi szivünkhöz közel álló.  
De nincs már.  
Akár a föld.  
Jaj, összedőlt  
a kincstár.

Okuljatok mindannyian e példán.  
Ilyen az ember. Egyedüli példány.  
Nem élt belőle több és most sem él,  
s mint fán se nő egyforma két levél,  
a nagy időn se lesz hozzá hasonló.

Nézzétek e főt, ez összeomló,  
kedves szemet. Nézzétek, itt e kéz,  
mely a kimondhatatlan ködbe vész  
kővé meredve,  
mint egy ereklye,  
s rá ékírással van karcolva ritka,  
egyetlen életének ősi titka.

Akárki is volt ő, de fény, de hő volt.  
Mindenki tudta és hirdette: ő volt.  
Ahogy szerette ezt vagy azt az ételt,  
s szólt, ajka melyet mostan lepecsételt  
a csönd, s ahogy zengett fülünkbe hangja,  
mint vízbe süllyedt templomok harangja  
a mélybe lenn, s ahogy azt mondta nemrég:  
"Édes fiacskám, egy kis sajtot ennék",  
vagy bort ivott és boldogan meredt a  
kezében égő, olcsó cigaretta  
füstjére, és futott, telefonált,  
és szőtte álmát, mint színes fonált:  
a homlokán feltündökölt a jegy,  
hogy milliók közt az egyetlenegy.

Keresheted őt, nem leled, hiába,  
se itt, se Fokföldön, se Ázsiába,  
a múltba sem és a gazdag jövőben  
akárki megszülethet már, csak ő nem.  
Többé soha  
nem gyúl ki halvány-furcsa mosolya.  
Szegény a forgandó tündér szerencse,  
hogy e csodát újólag megteremtse.

Édes barátaim, olyan ez éppen,  
mint az az ember ottan a mesében.  
Az élet egyszer csak őrája gondolt,  
mi meg mesélni kezdtünk róla: "Hol volt...",  
majd rázuhant a mázsás, szörnyü mennybolt,  
s mi ezt meséljük róla sírva: "Nem volt... "  
Úgy fekszik ő, ki küzdve tört a jobbra,  
mint önmagának dermedt-néma szobra.  
Nem kelti föl se könny, se szó, se vegyszer.  
Hol volt, hol nem volt a világon egyszer.

Törökné Altrichter Andrea

Gazdasági ellenőrzési osztályvezető, Baptista Szeretetszolgálat

**5. üzenet**

Köszönöm, hogy  gondoltál rám!

 Simon István: Mirza című verse.

Személyes élményem kötődött egy Mirza nevű lóhoz, mivel a nagyszüleimnek volt egy lova, melyen rengeteget lovagoltam gyermekként. 36 évet élt meg a családunkban. Édesapám gyermekkorában született a ló. S hihetetlen kapcsolatom volt vele még nekem is gyermekként. Mikor 13 éves lettem, akkor ment el tőlünk Örökre.

Áldott ünnepet kívánok nektek!

Üdvözlettel: Véninger Kriszti

igazgató

Farkas Gyula Baptista Általános Iskola, Sárosd

**MIRZA**

Ahogy első gazdája hívta,  
mi is csak így becéztük: Mirza.  
Sejtelmünk se volt, mit jelent a szó,  
mit magával hozott a kiscsikó,  
mikor egy tavaszi vásár után  
udvarunkba vezette apám.  
  
Mirza, Mirza... mint rejtelmes talány  
csendült a szó nagyanya ajakán.  
Sehogy se akart békülni vele,  
aztán ráhagyta: ,,Egye a fene  
ezt a bolondos, furcsa szót."  
S így hívta ő is a kiscsikót,  
  
kinek deszkából tákolt kaloda  
volt istállónkban külön otthona.  
Nappal persze ficánkolt nagyon,  
játszott a tyúkokkal az udvaron.  
Nyihított, dobbantott, majd megszaladt,  
űzte a búgó szarvasbogarat.  
  
Nagyanyát leste: ölbe fát ha vitt,  
hát elkísérte a konyhába is.  
Meglátta és kiáltott sikítva:  
„Hej, de megijesztettél, te Mirza!"  
S ráveregetve a kampós nyakra,  
kockacukorral kicsalogatta.  
  
Vasárnap, ha ballagott misére,  
lányok között a csikó kísérte.  
Kert alól, ha paprikát hozott,  
mögötte Mirza ugrándozott  
s selymes füvön, petrencék között,  
így szerzett nagyanyának örömöt.  
  
Örömöt, kedvet... Aztán egy napon  
ebédnél így szólt apám: eladom,  
sok az adó, lassan a sírba visz,  
és télire majd kell a csizma is.  
Ült némán a megrémült család,  
mindenki letette a kanalát.  
  
S kinek neve talány maradt, titok,  
elvezették a kedves kiscsikót.  
Áthajolva a pudvás kapufán,  
nézte a távozót még nagyanyám,  
és halkan suttogta, szepegte sírva,  
mint legszebb szót a földön: Mirza, Mirza.

Véningerné Bognár Krisztina

igazgató

Farkas Gyula Baptista Általános Iskola, Sárosd

**6. üzenet**

Csodás ez a kezdeményezés! Hálás vagyok érte - és érted.

Íme, az én versem. Alatta, hogy miért jelent olyan sokat.

**Reményik Sándor:**

**Üres templomban**

Így szoktam ezt: ha száll az alkonyat,  
az üres templomba besurranok.  
Egy lélek, aki Istent látogat.  
A szentek komoly arca rámragyog.  
   
Ha násznép járt ma itt: feledve rég,  
és mise sincs, se karinges papok,  
az oltáron két öröklámpa ég,  
az Istenemmel egyedül vagyok.  
   
A templom üres, a lelkem tele.  
Megértjük egymást, pedig nincs szavunk,  
itt állok, szemben állok Ő vele  
s nem látja senki, hogy együtt vagyunk.  
   
Állok, térdre nem hajt a vágy hatalma  
csak fürkészem a nagy Akaratot;  
úgyis addig állok, míg Ő akarja  
s ha nem akarja: összeroskadok.  
   
Olyan végtelen áhitat fog el,  
mintha erdőben néznék csillagot,  
ahol az örök, ős csend ünnepel,  
pedig – csupán egy templomban vagyok.

Számomra nagyon sokat jelent ez a vers. Kis gyermekkorom óra jártok templomba. Akkoriban azért ez ritkábban volt, volt olyan időszak is az életemben, amikor csak ritkán, ünnepekkor mentem istentiszteletre. Most sokkal gyakrabban - hiszen Krisztus elhívó szavára válaszolva lelkész lettem. Ezekben a hetekben többször vettük fel az online közvetített prédikációt teljesen üres templomban, imaházban. Nagyon furcsa volt! Átjárt ez az érzés, ami ebből a versből árad. És jó volt.

Dr. Steiner József, Ph.D.

missziói lelkész-igazgató

Baptista Szeretetszolgálat

**7. üzenet**

Küldöm az egyik kedves emlékű versemet.


Remélem hasonlóra gondoltál. Még egyszer köszönöm a felkérést!

Jó munkát és nagyon jó egészséget kívánok! És persze kellemes ünnepeket is.

Gyebnár Éva

gazdasági igazgató-helyettes

Baptista Szeretetszolgálat



Amikor a fiaim kicsik voltak, minden este mesét, vagy verset olvastam nekik. Zelk Zoltán – A három nyúl című könyve az első verseskönyveink egyike volt, ezt nagyon sokszor kérték. Mivel a vers elég hosszú, először azt gondoltam, amíg elmesélem, elalszanak. De tévedtem. Nem aludtak el, csak a nyuszikkal együtt a mese végén. Minden este nevettek azon, ahogy együtt menekül a róka, farkas, medve és még a vadász is. Mire óvodába mentek, annyiszor hallották, hogy már egyedül is el tudták mondani – és közben könyvvel a kezükben úgy csináltak, mintha onnan olvasnák.

Azóta sok idő telt el. Már tudnak olvasni, és legnagyobb örömömre a könyvek szeretete megmaradt. Hiszem, hogy ehhez az alapokat a gyerekkori élmények – köztük ez a verses könyv - adták.

**ZELK ZOLTÁN: A HÁROM NYÚL**

Egyszer régen, nagyon régen,

zúgó erdő közelében,

három nyulak összegyűltek,

selyemfűre települtek,

ottan se ültek sokáig,

talán csak egy fél óráig,

amikor felkerekedtek,

hogy már végre hazamennek,

egy szarka felettük szállott

s felkiáltott: -Mit csináltok?

Mit csináltok, három nyulak?

Úgy ültök ott, mint az urak --

- Úgy, úgy bizony, mint az urak! -

felelték a három nyulak.-

Ezután már urak leszünk,

ebédre rókahúst eszünk!

Nem fogjuk az időt lopni,

most indulunk rókafogni! -

Csacsi szarka, nem elhitte?

Repült is már, a hírt vitte,

s buta róka is elhitte.

De hát hogyne hitte volna,

akármilyen ravasz róka,

mert a szarka így kiáltott:

-Egy jegenye fölött szállok,

mikor lenézek a földre,

három nyulak ülnek körbe.

Összebújva tanácskoznak -

Jaj, mekkora nyulak voltak!

Jaj, mekkora fejük, szájuk,

a medve egér hozzájuk!

Hát még miről beszélgettek?

Hogy eztán csak rókát esznek - -

Ennek a fele se móka!

Szedte is lábát a róka.

Futott ki az erdőszélre,

csak mielőbb odaérne!

Hát amint ott futott, szaladt,

szembe vele farkas haladt:

- Szaladj te is, komám, farkas,

jaj, mit láttam, ide hallgass!

az erdő közepén jártam,

most is borsódzik a hátam,

sosem láttam ilyen szörnyet,

ottan ültek három szörnyek!

Három nyúl volt, és akkora,

fél méter is volt egy foga!

Hát még miről beszélgettek?

Hogy eztán csak farkast esznek -

No hiszen egyéb se kellett,

a farkas is futni kezdett,

a rókával versenyt futott,

majdnem az orrára bukott!

Addig futott, amíg szembe

nem jött vele egy nagy medve:

a medve így szólongatta:

-Hova szaladsz, farkas koma? -

- Medve komám, ne is kérdjed,

szaladj, ha kedves az élted!

Erdő közepiben jártam,

jaj, mit láttam,

jaj, mit láttam!

Három nyulak ottan ültek,

éppen ebédre készültek.

Akkora volt foguk, szájuk,

kisegérke vagy hozzájuk!

Hát még miről beszélgettek?

Hogy eztán csak medvét esznek! -

Egyébre se volt már kedve,

szaladni kezdett a medve.

Elöl róka, hátul medve,

közben a farkas lihegve.

Így szaladtak erdőszélre,

szomszéd erdő közepébe.

Szaporán szedték a lábuk,

szellő se érjen utánuk -

Amíg futottak lihegve,

egy vadász jött velük szembe.

Nézi is őket nevetve:

együtt szalad róka, medve -

-No hiszen, csak ne nevessél,

vigyázz, nehogy bajba essél!

Szaladj inkább te is erre! -

kiáltott rája a medve. -

Az erdőben három szörnyek,

puska sem öli meg őket.

Három nyulak, de akkorák,

nem láttam még ilyen csodát! -

Szedte lábát a vadász is,

eldobta a puskáját is.

Ijedtében megfogadta,

most az egyszer érjen haza,

csak ne falják föl a szörnyek,

sohase vadászik többet -

Ezalatt a nyusziházban,

fűszálakból vetett ágyban

három nyuszi aludt szépen,

összebújva békességben -

**8. üzenet**

**Weöres Sándor: A paprikajancsi szerenádja**

Gyönge fuvallat a tóba zilál,

fények gyöngysora lebben,

Sóhajom, árva madár-pihe, száll

s elpihen édes öledben.

Tárt keblemen reszket a kóc:

érted szenved a Jancsi bohóc.

Szép szemeidből vérzik az ég,

sok sebe csillagos ösvény.

Egy hajfürtöd nékem elég:

sok sebemet bekötözném.

Hull a fürészpor, sorvad a kóc:

meghal érted a Jancsi bohóc.

Tálad a rózsa, tükröd a Hold,

ajkadon alkonyok égnek,

Víg kedvem sűrű búba hajolt,

téged kérlel az ének.

Hogyha kigyullad a szivema, kóc,

nem lesz többet a Jancsi bohóc."

A **Paprikajancsi** egész Európában két évszázada ismert bábfigura.

Mindig vicces és a szegények, bajban lévők védelmezője.

Mókázása Vitéz László figuráján keresztül is ismerős lehet.

Emlékszel még a mondókára?

*Esik az eső, süt a Nap,*

*Paprikajancsi mosogat.*

*Hát az öreg mit csinál?*

*Hasra fekszik, úgy pipál,*

*Eltörött a pipája,*

*János bácsi csinálja.*

Rájöttél, hogy ez egy játékos metafora a szerelemről?

Ha nem, olvasd el még egyszer, és nézd végig könnyed költői képeit, és rájössz kik a szereplők, akiket oly szépen ír le.

dr. Szabó Csaba

oktatási főigazgató  
Baptista Szeretetszolgálat EJSZ

**9. üzenet**

Érzékeny húrokat pengettél meg ezzel nálam. A versek végigkísérik az egész életemet, valamikor én is mondtam verset Jancsó Adriennél. Kányádi Sándor kérdezte egyszer egy falusi iskolában:

- "Gyerekek, tudjátok-e mi a vers?" Néma csend, majd végül egy kis nebuló az utolsó sorból jelentkezett:

-"Bácsi, a vers az, amit mondani kell!"

Hát igen, ez a kisfiú olyan dolgot fogalmazott meg, ami a vers lényege. Mondani kell, mert veled van egész nap, nem szabadulsz tőle. A napokban én is így vagyok egy Székely Magda verssel, ami most igen aktuális ebben az áldatlan helyzetben.Ezt küldöm Neked.

**Székely Magda:**

**Albigens töredék**

Mikor a jóra semmi jel,

jel nélkül is indulni kell

az egyre sürgetőbb sötétben,

amíg kigyúlva, mint az ablak

magam világítok magamnak.

Molnár László

tanügy-igazgatási

igazgatóhelyettes

Baptista Pedagógiai Intézet

**10. üzenet**

Nagy megtiszteltetés számomra ez a levél, nagyon köszönöm!

Életem olyan szakaszába repítenek vissza a versek, amire nagyon szívesen emlékszem. Még gimnazistaként egy amatőr irodalmi színpad tagja voltam, nagyon sok verset, színdarabot adtunk elő. Most, hogy rákérdeztél a kedvenc versemre, egyszerűen nem tudok dönteni. Rá kellett jöjjek, nekem nem egy kedvenc versem van, hanem verseim vannak. Ha felnézek a monitorom fölé, a polcomon,itt a dolgozószobámban sorakoznak klasszikusaink... Radnóti, Arany,Petőfi, Babits...No és a német nyelvűek. Heine, Goethe, Schiller, Lenau, Brecht....Nem tudok választani, mindegyik kedves valamiért. Ezért úgy döntöttem, hogy amelyik legelőször az eszembe jut, azokat sorolom.

Nos:

Radnóti Miklós  Nem tudhatom...

<https://www.youtube.com/watch?v=V5u_zjBWI2k>

Emlékszem egy szavalókörre, ahol ezt a verset mondtuk, mindenki egy-egy részletét... Nekem az első sorok jutottak, azóta is, ha hazaérkezem valahonnan és meglátom a Nagykevélyt (A Pilis egyik hegye-itt lakom) ,eszembe jutnak ezek a sorok:

Nem tudhatom, hogy másnak e tájék mit jelent.....

Folytatom a sort:

A minap a pesti rakparton autóztam, ha arra jártok, nézzétek meg a Parlament előtt a rakodóparton a József Attila szobrot

 József Attila: A Dunánál.

<https://www.youtube.com/watch?v=IcmD3HZgKBY>

Elárulom, egyszer ennél a versnél megakadtam, kicsit tovább folyt a Duna, mint kellett volna....

Nem véletlen, hogy Latinovits Zoltánt választottam előadóul.A szalagavatónkon fél méterre előttem szavalta

Petőfi Sándor: A négyökrös szekér című versét. Lenyűgöző volt, feledhetetlen élmény.Sajnos, nem találtam az ő előadásában a verset.de Csőre Gábor előadásában is nagyszerű.

<https://www.youtube.com/watch?v=CTj3VxL32dg>

Nagyon kedves emlék számomra -csak, hogy német költőket is említsek- ,Heinrich Heine: ImOktober 1849 /1849októberében...a szabadságharc bukása...és ez a német költő Liszt Ferencet és a magyarokat említi a versében. A  legkedvesebb sor:

"Wennich den NamenUngarnhör',

WirdmirdasdeutscheWamszuenge"

"Ha e szót hallom, "magyarok",

szűknek érzem német zekémet"

<https://www.magyarulbabelben.net/works/de/Heine%2C_Heinrich/Im_Oktober_1849/hu/11806-1849_okt%C3%B3ber%C3%A9>ben

Az európai szabadságharcok között a magyar szabadságharc híre eljut az akkori Németország területére is...

Itt is tudnám folytatani a sort, Johann Wolfgang Goethe :Erlkönig, Nikolaus Lenau:Schilflieder, Friedrich Schiller .Der Handschuh- Weöres Sándor nyersfordítása erről a műről szenzációs paródia.

No és Petőfi Sándor : Arany Lacinak című műve több példányban található az otthoni könyvtárban, a gyerekeim és az unokáim is imádják, ugyanúgy, mint József Attila : Altató-ját is.

Ez így, ami első szuszra eszembe jut.Nagyon örülök, hogy eszembe juttattátok a verseket......

Jó verselgetést a költészet napján...

GalambosnéHalbauer Judit

pedagógiai munkatárs

Baptista Pedagógiai Intézet

**11.üzenet**

Köszönöm a kérést, igazán EMBERI volt, ebben a digitális világban, jól esett, és örömmel is teszek eleget neki.

Egy –vélhetőleg - sokak számára- ismeretlen papköltő versét küldöm, nekem mostanság ez a kedvencem. Évekkel ezelőtt találtam meg Édesanyám hagyatékában, iratok között, de megjelölve a példányt, kézzel ráírva: „Kingusnak küldeni” . Akkor nem kaptam meg, de később rátaláltam. Azóta is segít, minden nehéz pillanatban és erőt ad, örömben, bánatban.

Fogadjátok olyan szeretettel , amilyennel küldöm.

Áldott Húsvétot kívánok!

Kinga

**Bódás János  
Valahol ki van jelölve helyed…**

Azért van síró, hogy vigasztald,  
az éhező, hogy teríts neki asztalt.  
Azért van seb, hogy bekösse kezed,  
vak, elhagyott azért van, hogy vezesd.  
Azért van annyi árva, üldözött,  
hogy oltalmat nyerjen karjaid között.  
Azért roskadnak mások lábai,  
hogy terhüket te segíts hordani.  
Az irgalmat kínok fakasztják.  
Mélység felett van csak magasság.  
Hogyha más gyötrődik, szenved – azért van,  
hogy te befogadd szívedbe boldogan.  
Megmutattad néha legalább,  
hogy lelked által enyhült, szépült a világ?  
Vagy tán kezedtől támadt foltra folt  
ott is, ahol eddig minden tiszta volt?

Mi vagy?  
Vigasznak, írnak szántak,  
menedéknek, oszlopnak, szárnynak.  
Valahol rég… siess… keresd,  
Ki van jelölve a helyed.

Csak ott leszel az, aminek Isten szánt,  
másként céltalan lesz az életed,  
s a sors ekéje bármily mélyen szánt,  
mag leszel, mely kőre esett.  
Elkallódott levél leszel,  
mely a címzetthez nem jut el.  
Gyógyszer, mely kárba veszett,  
mit sohasem kap meg a beteg.  
Rúd leszel, de zászlótalan,  
kalász leszel, de magtalan.  
Cserép, melyben nem virít virág,  
s nem veszi hasznát  
sem az ég, sem a világ.

Üdvözlettel:

Mártonné Máthé Kinga

Marketingkommunikációs igazgató

Magyar Természetjáró Szövetség

**12. üzenet**

Megtisztelő számomra, hogy a címzettek közt lehetek, köszönöm a levelet!

A kérésnek nagyon megörültem, teljesítését csupán az nehezítette, hogy sok-sok kedvenc versem közül egy mellett kellett döntenem.

Először a szívemnek legkedvesebb jutott eszembe, Ady Endre Karácsony (Harang csendül...) című  - méltán híres és közismert - verse, melyet gyermekként oly sok alkalommal az iskolai ünnepségeken és otthon, Szenteste, elmaradhatatlanul elszavaltam. Karácsonyi üzenete a szívembe égett.

( <https://www.youtube.com/watch?v=IkEzHzkVrCw> )

Ám aztán mégis mást gondoltam mostanra. Hiszen tavasz van, rügyfakadás, és a Húsvét örömüzenete, a Feltámadás ünnepe lesz épp. Ehhez az időszakhoz - úgy érzem - más vers az, amit küldenék. Már csak azért is, mert a költészet (szerintem) nem csak a múlt nagyszerű költőóriásaié és nem csak  a "nagyoké", a felnőtteké. A jelenkor ismeretlen kis alkotóié is, és  a ma cseperedő kicsiny gyermeki lelkeké is, akikben a világ iránti fogékonyság (szerintem) épp úgy bimbózik, mint most kint az újjászülető természet. Így azt a verset küldeném, amit a gyermekeimnek oly szivesen olvastam kicsi korukban, s ők örömmel hallgatták, szavalták. Ez Vihar Kata Ezmegaz című, 1998-ban, magánkiadásban megjelent verseskötetéből a Magocska című vers. (Bemásolom a levél alá.)

S hogy miért szeretem? Részint, mert oly sok örömteli pillanatot idéz. Ám leginkább azért, amiért annak idején is megragadott: mert egyszerű és kedves.

Köszönöm mindegyikőjüknek azt az áldozatos, a gyermeket maximálisan segítő, szeretetteli oktató/nevelő munkát amit végeznek, a jelenlegi rendkívül terhelt körülmények ellenére is! Kedves Igazgató úr, elismerésem Önnek is és minden kollégának!

Kikezdhetetlen egészséget, erőt, sok-sok örömöt és Áldott Húsvéti Ünnepet kívánok Mindannyiójuknak!

Tisztelettel: Szűcs Cecília

**Vihar Kata:Magocska**

Kis magocska lenn a földben

Üldögél a nagy sötétben

Lassan múlik az idő

Elfelejti ki is ő.

Ám az idő csak halad

Ébreszti a magokat

Bekopog a Napsugár:

Itt a Tavasz! Eljött már!

Kis magocska megijed.

Sose látott még ilyet!

Milyen az a kikelet?

Meglátom - ha kikelek!

De sok a föld, de nehéz

És az erőm oly kevés

De besegít az idő

Kis magocska egyre nő.

Hívja őt a Napsugár:

"Kis magocska, gyere már!

Itt a meleg, üde fény!

Ne bújj földnek rejtekén!"

Kis magocska szót fogad

Eltolja a hantokat

S bár féli az éj hűvösét

Csak kidugja a fejét.

Mikor felnéz: Hű, mit lát!

Milyen más itt a világ!

Fa, fűszál, sok kis bogár,

Fenn pacsirta hangja száll.

Libbenő kis pillangó,

Lágy szellő, simogató,

Ragyognak a csillagok.

A mindenit: Hol vagyok?

"Itt a helyem Napsugár?

Vagy visszabújni kéne már?

Sötétségben éltem én...

Most mit tegyek, drága Fény?"

"Eressz mélyre gyökeret!

Szívj magadba életet.

Növessz szárat, levelet,

S emeld már fel a fejed!

Hadd lássalak, mondd, ki vagy?

Mutasd végre meg magad!"

Kis magocska megteszi

Önmagát megnöveszti.

Mély gyökérrel kapaszkodik

Karcsú száron hajladozik

Zöld levélbe öltözködik

Hófehéren nyiladozik.

A Napocska felragyog

Forró fénnyel mosolyog

Árad öröm, boldogság:

Kinyílott a gyöngyvirág!

(A verseskötet hátoldalán van egy Hiszekegy: "Hiszek Egy Istenben, ki az emberi szívek mélyén lakozik. Léte: a szeretet. Hangja: a lelkiismeret. Öröme: a belőle fakadó cselekedet.")

**13. üzenet**

**Márti dala**

Kezdjetek el élni, hogy legyen mit mesélni  
Majd az unokáknak, mikor körbeállnak  
Mikor körbeállnak, az ágyadon ugrálnak  
Hogy legyen mit mesélni, kezdjetek el élni!  
  
Kezdjetek szeretni, hogy legyen min nevetni,  
Hogy milyen bolond voltam, hogy neked udvaroltam  
Neked udvaroltam, az öledbe borultam  
Többé el sem tudtam menni, kezdjetek szeretni!  
  
Kezdjetek szeretni, hogy legyen min nevetni,  
Hogy milyen bolond voltam, hogy neked udvaroltam  
Neked udvaroltam, az öledbe borultam  
Többé el sem tudtam menni, kezdjetek szeretni!  
  
Kezdjetek nevetni, csak semmi melodráma  
Senki bele nem halt még komédiába  
Ripacsok, színészek, az élet a tiétek  
Minek ölre menni, kezdjetek szeretni!  
  
Jó néha sötétben a holdat nézni,  
Hosszan egy távoli csillagot igézni.  
Jó néha fázni, semmin elmélázni,  
Tavaszi esőben olykor bőrig ázni,  
Tele szájjal enni, hangosan szeretni.  
Jó néha magamat csak úgy elnevetni,  
Sírni ha fáj, remegni ha félek,  
érezni, hogy élek.

Kezdjetek el élni, hogy ne kelljen félni  
Az utolsó órában, mikor már mindent megbántam  
Ezerszer megbántam, oly sokáig vártam  
Hogy elmúlt az élet...  
...kezdjetek el élni!

Pásztor Anna  
Pásztor Sámuel  
Kiss Tibor

Dolnay Brigitta, A4C Marketing Kft

|  |
| --- |
|  |

**14. üzenet**

Köszönöm a lehetőséget, hogy ehhez a jeles naphoz én is csatlakozhatok.

Csatolom a verset és az ajánlásom.

Áldott ünnepeket kívánok nektek szeretettel: Tamás

**Ady Endre:**

**Karácsonyi Rege**

Harang csendül,

Ének zendül,

Messze zsong a hálaének

Az én kedves kis falumban

Karácsonykor

Magába száll minden lélek.

Minden ember

Szeretettel

Borul földre imádkozni,

Az én kedves kis falumban

A Messiás

Boldogságot szokott hozni.

A templomba

Hosszú sorba'

Indulnak el ifjak, vének,

Az én kedves kis falumban

Hálát adnak

A magasság Istenének.

Mintha itt lenn

A nagy Isten

Szent kegyelme súgna, szállna,

Az én kedves kis falumban

Minden szívben

Csak szeretet lakik máma.

Bántja lelkem a nagyváros

Durva zaja,

De jó volna ünnepelni

Odahaza.

De jó volna tiszta szívből

– Úgy mint régen –

Fohászkodni,

De jó volna megnyugodni.

De jó volna, mindent,

Elfeledni,

De jó volna játszadozó

Gyermek lenni.

Igaz hittel, gyermek szívvel

A világgal

Kibékülni,

Szeretetben üdvözülni.

Ha ez a szép rege

Igaz hitté válna,

Óh, de nagy boldogság

Szállna a világra.

Ez a gyarló ember

Ember lenne újra,

Talizmánja lenne

A szomorú útra.

Golgota nem volna

Ez a földi élet,

Egy erő hatná át

A nagy mindenséget.

Nem volna más vallás,

Nem volna csak ennyi:

Imádni az Istent

És egymást szeretni…

Karácsonyi rege

Ha valóra válna,

Igazi boldogság

Szállna a világra.

Új parancsolatot adok nektek, hogy szeressétek egymást: ahogyan én szerettelek titeket, ti is úgy szeressétek egymást! Arról fogja megtudni mindenki, hogy az én tanítványaim vagytok, ha szeretitek egymást.

János 13:34-35

Nekem ez a vers azt az elhívást jelenti, amit az Úrtól kaptam a missziókra az Imre Sándor Szeretetszínház szolgálatára. Az Istentől eredő igaz szeretet átadása a földön élő élőlényeknek, még ha ez sokszor gyarló mivoltunkból nehezen is megy.

Szeretettel ajánlom a verset: Bartokos Tamás

Bartokos Tamás, Imre Sándor Szeretetszínház vezetője

**15. üzenet**

Egy saját versemet küldöm, melyet akkor írtam, amikor egyetlen hónap alatt Amerikában, Kínában és Finnországban jártam.. Helsinkiben egyáltalán nem tudtam éjjel aludni az időeltolódások miatt, és arra gondoltam, de jó lenne, ha ez a sok történelem viharában szétszóródott magyar mind együtt lehetne a Kárpát-medencében.... Belefoglaltam iskolámat, a Krónikás Zenedét is, és diákjaimat, a krónikásokat. Gitáromat is említem, amely a majdnem halálos autóbalesetemben teljesen épen maradt, ezt sok interjúban elmeséltem már...A versem címe "Népek Krisztusa, Magyarország". Márai Sándornak van egy gyönyörű verse, ahol Magyarországot így említi: Népek Krisztusa, Magyarország. Ezt vettem tisztelettel kölcsön, mert tökéletesen kifejezi, amit én is írni akartam...

Fogadjátok szeretettel. Dévai Nagy Kamilla

**„Népek Krisztusa, Magyarország”**

Fölfeszítve a Földgömbre

miért hagyod Őt, Uram?

Lábait le Dél- Afrikába

miért szögezted, Uram?

Glóriás fejét Kanadától

Panamáig hajtja le, Uram,

szeme tükre Finnország

ezer tava, Uram.

Szíve, mája, lépe, tüdeje,

Cleveland, New York,

Argentína, Uram.

Térde kalácsa valahol

Chilében remeg, Uram.

Két keze szétfeszítve

Bretaigne-tőlShanghai-ig, Uram!

Hegyláncok vésődnek az

ütőerek közé, Uram.

Szemében az óceánok sós könnye, Uram…

Tengernyi a szenvedése,

mert ATOMJAIRA hullott, Uram!

Homloknyi, tenyérnyi népe maradt

a Kárpátok karéjában, Uram…

Ki minden porcikáját meg akarja látogatni,

arra EGY emberélet nem elég, Uram…

És mégis él, mégis lélegzik

mind a TIZENÖTMILLIÓ SEJT, Uram…

Add, hogy ne kopjon el, ne fogyjon el

Népek Krisztusának teste, Uram…

Sebeit begyógyítani, fertőtleníteni

engedd krónikásaimat, Uram..

Járják tovább, mi már nekem

nem adatik meg, hogy Ők folytassák, Uram.

Engedd, hogy higgyem: nem volt véletlen,

hogy szent gitárom megmaradt,

s hogy addig építsem iskolámat,

míg a szívem meg szakad...

Add, hogy legyen erőm szolgálni még

a Népek Krisztusát, Uram,

hogy dalunk fénye fussa körbe

a nagy magyar éjszakát…

Nyújts vigaszt a szenvedőknek,

biztonságot a kétkedőknek,

hogy a Népek Krisztusa

még egyszer önmagára talál.

Összébb húzódnak sejtjei,

Határok - szabdalta sebei,

s ne bántson senkit azzal,

hogy MAGYAR.

**16. üzenet**

Küldöm...

az eredeti verziót kézzel írtam, aztán a gépelt más lett :-)))

Így egyben egy levél, egy emlékezés, egy érzés, egy álom, és egy elköszönés...

Megköszönés...

Ölellek Benneteket sokszor

Julika

Farkas Júlia

Április 11. avagy mit jelent nekem a költészet?

# Titkot, kiáltozást, melegséget, szétszakadást, meg nem értettséget, egymásra találást, a szavak ünnepét, a kimondhatatlan feltárását.Azt, amit Juhász Ferenc A Szarvassá Változott Fiú Kiáltozása A Titkok Kapujából verséből megérthetsz… 13 éves sem voltam, amikor irodalom szakkörön feldolgoztunk egy részletet, és beleborzongtam, éreztem, hogy ez a vers majd egyszer kinyílik számomra. Aztán úgy hozta az életem, hogy többször is elolvastam másoknak, akik nem értették meg, hogy a versből áradó fájdalom, a szétdobált szavak sora azt mutatják meg, ami bennünk közös: Anyánk, akitől messzire elsodródunk, ott él a lelkünkben, és hívogat minket haza. Hívogat, míg él, és a lelkünk hazavágyik hozzá akkor is, ha ő már 30 éve halott. És azt is megmutatja nekem ez a vers, hogy néha önmagunktól is elsodródunk, a saját magunk szarvashangját sem értjük többé, és el kell indulnunk megkeresni, hogy kik is vagyunk valójában.

<https://www.youtube.com/watch?v=kM6dddz1a1w>

…Úgy ébredsz, hogy az álom még valóságosnak mutatja magát: *„apánkat meg kell óvni a koronavírus fertőzéstől, valahogyan meg kell értetni vele, hogy az ő érdekében nem találkozhat most minden gyerekével és az unokájával”* … aztán rájössz, hogy a vírus valóság, de apádat már egy ideje nem fenyegeti már semmilyen vírus. És eszedbe jut néhány sor, amit annyiszor szavaltál nyolcadikban: *„Kit anya szült, mind csalódik végül…”*kerestem nektek a linket, de nem szeretem, ahogyan szavalják mások, ezt magadnak olvasd csak el, nézd a szöveget, és rátalálsz arra a részre, ami igazán a tied. Ha lágyan, magad elé mormolva olvasod, találkozhatsz önmagad egy részével. József Attila: Kései sirató

…Kisunokámmal beszélek, most csak a skype-on lehet, hogy lásson, és tudja, hogy a nagyival beszél, mesélünk, és szavalunk együtt. Én tanítottam meg neki Fazekas Anna Öreg néne őzikéjét. A könyv 1962-ben jelent meg, 1 évvel a születésem előtt. Dani előbb mondta a vers egyes részeit 2 évesen, mint hogy mondatokban önállóan beszélni tudott volna. <https://www.mai-konyv.hu/oreg-nene-ozikeje-zold-20-kiadas-fazekas-anna> (Vedd meg, öröm maga a rajz is)Most, így egymástól elzárva is kapocs ez a könyv, kapocs ez a mese, együtt mondjuk el. Sokat nevettünk azon a szokásán, hogy amikor a versnek ahhoz a részéhez érünk, hogy öreg néne úgy ápolgatja, dédelgeti a kis őzet „mintha volna édesanyja”, akkor Dani izgatott lesz, kipirul a kis arca, és rohan az anyjához, és csak öleli, öleli, mint aki soha többé nem akarja elengedni.

…Ez az őzikés vers visszahozza a gyerekkoromat, azt, ahogyan édesapánk befűtött a kis vaskályhában, mi gyerekek meg esténként köré kucorodtunk, és csak hallgattuk-hallgattuk a meséket és a verseit. Azt adta át nekünk, hogy a vers érték, a vers az együttlét, zene, álom és egyben valóság. Annyi verset tudott kívülről, hogy nem tudom melyik lehetett a kedvence. Mivel Petőfi verseit nagyon szerette, tőle írok le egy sort elköszönésként, azt a sort, ami nekem is sokat jelent: *„Fa leszek, ha fának vagy virága”.*Ebben sorban nem csupán a szerelem van benne, hanem a hit az életben, és az is, hogy az élet többet jelent mint ez a puszta anyagi valóság… Éppen virágzik az ablakunk előtt a meggyfa, ez maga a költészet, a legmélyebb metafora…

És hogy valóban bele is tegyek egy verset, ezt választottam nektek:

**József Attila** 1930-ban, 90 éve írta ezt a versét, 25 évesen…

# …BÁNAT

Futtam, mint a szarvasok,  
lágy bánat a szememben.  
Famardosó farkasok  
űznek valaszivemben.

Aggancsom rég elhagyám,  
törötten ing az ágon.  
Szarvas voltam hajdanán,  
farkas leszek, azt bánom.

Farkas leszek, takaros.  
Varázs-üttön megállok,  
ordas társam mind habos;  
mosolyogni próbálok.

S ünőszóra fülelek.  
Hunyom szemem álomra,  
setét eperlevelek  
hullanak a vállamra.

**1930. jún.**

Sok szeretettel jegyeztem le nektek, akik szeretitek a verseket: F. Júlia

**17. üzenet**

Van egy kedves versem (több is) de ezt had ajánljam. Azért, mert ez a vers lelkem húrjait pendíti meg.

Természetfotózás a hobbim, per pillanat a fehérvári korházban fekszem infarktus miatt.

Telefonról nem tudom, hogy kell linket beágyazni. De meg lehet találni a neten:

**Fekete István: Nádas**



Aludtál-e már nádtető alatt?  
Láttad-e ott, hogy kel fel a nap?  
Hallgattad-e szélben, hogy zsong a nád,  
ha megérinti a virradat?

Ugye, nem láttad? Nem láttál semmit!  
Se nádirigót, se kócsagot,  
se a vadrécék kéktükrű szárnyát,  
se víz mélyén rengő csillagot…

Raktál-e tüzet tavalyi nádból?  
Füstje simogatta arcodat,  
ha felkel a hold, és a lidércfény  
táncol a tündöklő ég alatt.

Láttál-e ezer szárcsafiókát?  
Úszó fészket a nagy vízen?  
S hallgattad-e ködös hajnalokon  
a vándormadár, hogy mit izen?…

És nádi széna volt-e párnád?  
Millió béka a muzsikád?  
Imbolygó bagoly kedves barátod?  
Nyárson sült keszeg a vacsorád?

Fürödtél-e már csendben és fényben,  
este, ha lobban a néma tűz,  
s a nádas felett átszáll az álom,  
s rád sóhajt lágyan a puha fűz?…

Álmod ha őrzi millió nádszál,  
és takarja feletted az eget,  
neked adja a csillagos békét,  
és megcsókolja a szívedet.

Hollósi Zoltán

természetfotós

**18. üzenet**

Örömmel olvastam soraid, és természetesen, én is hozzájárulnék e kezdeményezéshez! A vers amit figyelmedbe ajánlok, Alföldi Géza, méltatlanul háttérbe szorított kiváló költőnk egyik remekműve.

Miért is ajánlom?

Acsarkodó, vészterhes beteg világban élünk, melyet most még egy láthatatlan ellenség is megtámadott. Rendkívül  fontosnak tartom háttérbe szorítani az énközpontú társadalmi normákat, mert csak és kizárólag  összefogással, empátiával tudjuk átvészelni ezt az időszakot.

**Alföldi Géza: Csak a gyökér kitartson**

Kint a szőlőnkben, emlékszem rája,  
deszka kunyhónk előtt állott  
öregapám diófája.  
  
Ha vihar támadt, – szőlőkötözéskor, –  
dörgött az ég, csattant a villám,  
füstölt az úton a felpaskolt por,  
ahogy végigverte a dörgő esőostor,  
bebújunk a kunyhóba. Onnan néztem,  
miként robognak a felhők az égen.  
  
Nagyapám a fát leste.  
Vajjon, elbír-e a széllel?  
Recsegett, ropogott öreg teste,  
a szél a galyakat csomósan tépte,  
hullott a zöld dió, áldott termése,  
mozgott a föld is, ahogy a vihar rázta:  
de győzte a vihart öregapám konok,  
törzsekopott diófája.  
  
Csak a gyökér kitartson!...  
  
Még ma is hallom, –  
motyogott nagyapám,  
s nem lesz baj, gyerek!  
Dió lehullhat,  
új tavasszal terem az ág újat,  
ág is nő a letépett helyére,  
de ha a gyökér nem bírná tovább,  
a diófának, kisunokám, vége!  
  
Most is vihar, szél tépi, rázza,  
de állja a vihart Árpád vezér  
ezeréves, öreg diófája!  
Kárpátoktól az Adriáig nyúlnak a gyökerek,  
tapadnak a földre, hogy termés legyen  
az örök magyar szőlőhegyen,  
hogy élni tudjon: dió, levél, ágak…  
…Adj, Uram, elég erőt a harcos diófának!  
  
Lehull ezer dió, millió lesz holnap,  
letörhet száz ág, ezer nő helyére,  
s ha csupán a csonka törzs marad,  
ha új tavasz zsendül, kifakad!  
Uram, csak Te lássad,  
hogy ezen a véres, küzdelmes harcon  
a gyökér kitartson!  
  
A  g y ö k é r  kitartson!

Baráti üdvözlettel:        
Soós János

Magyar Kézműves Remek díjas

Népi Iparművész

**19. üzenet**

Nagyon bölcs és nagyon aktuális gondolatok

**Brezovits László**

**MARADJ OTTHON !**

Maradj otthon

De ne azért, hogy vírusoktól félj

Ne azért, hogy négy fal között bezárt rabként élj

Ne azért, mert előírja dörgő rendelet S ne azért, mert pánik nyomja égő lelkedet

Maradj otthon

Gondold végig, hogy jutottunk ide

Hogy vehettük Föld-Anyánkat ennyire semmibe

Gondold végig, a vész után hogyan legyen tovább

Mert ami volt, végleg elmúlt, a nagy bazár már bezárt

Maradj otthon

Halld meg újra, mit mesél a csend

Önző, őrült rohanásunk ugyan mire ment?

Halld meg újra, lombok között miről szól a szél

S megtudod, hogy visszatérve mit is tehetnél

Maradj otthon

Zárd be ajtód, s tégy rá lakatot

De szíved mélyén tárj ki minden csukott ablakot

Mert egyek vagyunk csenddel, széllel, figyeld jól szavát:

Csak egységben a Nagy Egésszel léphetünk tovább!

Nádorfi Lajos

[Balázs Béla-díjas](https://hu.wikipedia.org/wiki/Bal%C3%A1zs_B%C3%A9la-d%C3%ADj) operatőr, fotóművész.

**20. üzenet**

Itt küldöm a kedvenc versem, el is mondtam.

Isten szeretete és a háborúellenesség miatt szeretem.

Szeretettel:  
 Simon M. Veronika  
Cserhát - Munkácsy és Holló László díjas, KUNST MEISTER festőművész

<https://drive.google.com/file/d/1oEkTyfNl3Te807fpgPo_t6jICjRjuuDw/view>

Miatyánk ki vagy a mennyekben,  
harcokban, bünökben, szennyekben,  
rád tekint árva világod:  
a te neved megszenteltessék,  
a te legszebb neved: Békesség!  
Jöjjön el a te országod.  
Véres a földünk, háboru van,  
kezed sujtását sejtjük, uram,  
s mondjuk, de nyögve, szomoruan,  
- add hogy mondhassuk könnyebben -:  
Legyen meg a te akaratod!  
- mint angyalok mondják mennyekben.  
Előtted uram, a hon java,  
s hulljon a lomb, csak éljen a fa:  
de vajon a legkisebb lombot  
nem őrzi-e atyai gondod?  
nem leng-e az utolsó fürtön is,  
áldva miképen mennyekben,  
azonképen itt a földön is?  
Megráztál, nem lehet szörnyebben,  
már most ami fánkon megmaradt  
őrizd meg őszig a bús galyat:  
mindennapi kenyerünket add  
meg nekünk ma, és gyermekeinket  
növeld békére, ha bün hogy lábunk  
ma vérbe csuszik meg: értük az!  
Bocsásd meg a mi büneinket,  
miképen mi is megbocsátunk  
ellenünk vétetteknek, a gaz  
tied, büntetni, mienk csak az  
hogy védelmezzük a mieinket!  
És ne vigy a kisértetbe minket,  
hogy ártatlanságunk tudatát,  
mint drága páncélos inget  
őrizzük meg bár véresen  
hogy át ne hasadjon sohasem.  
Jaj, aki ellenünk mozdul:  
megvívunk, készen, bármi csatát,  
de szabadíts meg a gonosztul,  
mert tied az ország,  
kezedbe tette le sorsát,  
s te vagy a legnagyobb erősség,  
ki neveden buzdul,  
bármennyit küzd és vérez,  
előbb vagy utóbb övé lesz  
a hatalom és a dicsőség!

**21. üzenet**

Köszönöm a felkérést és én a **Kipling: Ha**  című versét adom közzé.

Számomra, korábban egy nehéz életszakaszomban egy angol barátom küldte bátorításul. Nekem hatásos volt. Remélem más is erőt merít belőle:

**Ha**

**(Fordító: Kosztolányi Dezső)**

Ha nem veszted fejed, mikor zavar van,  
s fejvesztve téged gáncsol vak, süket,  
ha kétkednek benned, s bízol magadban,  
de érted az ő kétkedésüket,  
ha várni tudsz és várni sose fáradsz,  
és hazugok közt se hazug a szád,  
ha gyűlölnek, s gyűlölségtől nem áradsz,  
s mégsem papolsz, mint bölcs-kegyes galád,  
ha álmodol – s nem zsarnokod az álmod,  
gondolkodol – becsülöd a valót,  
ha a Sikert, Kudarcot bátran állod,  
s ugy nézed őket, mint két rongy csalót,  
ha elbírod, hogy igazad örökre  
maszlag gyanánt használják a gazok,  
s életműved, mi ott van összetörve,  
silány anyagból építsék azok.  
ha mind, amit csaknyertél, egy halomban,  
van merszed egy kártyára tenni föl,  
s ha vesztesz és elkezded újra, nyomban,  
nem is beszélsz a veszteség felől,  
ha paskolod izmod, inad a célhoz  
és szíved is, mely nem a hajdani,  
mégis kitartasz, bár mi sem acéloz,  
csak Akaratod int: ,,Kitartani”,  
ha szólsz a néphez s tisztesség a vérted,  
királyokkal jársz, s józan az eszed,  
ha ellenség, de jóbarát se sérthet,  
s mindenki számol egy kicsit veled,  
ha a komor perc hatvan pillanatja  
egy távfutás neked s te futsz vígan,  
tiéd a Föld és minden, ami rajta,  
és – ami több – ember leszel, fiam.

Szeretettel:

Révész Lajos baptista lelkész

**22. üzenet**

Köszönöm megkeresését és ezeket a József Attila által írt sorokat ajánlom diákjai szíves figyelmébe.

**TI JÓK VAGYTOK MINDANNYIAN**

Ti jók vagytok mindannyian,  
Miért csinálnátok hát rosszat?  
Néha úgy vagytok a rosszal,  
Mint a gyerek a csavargással.  
Ujjong, eltéved, sírdogál  
S haza kívánkozik.

Ti mindannyian örültök a jónak  
S fontoljátok meg, mit mondok:  
Nem sánta az, aki  
Együtt lelkendezik a csúszkálókkal!

Üdvözlettel Hobo

**23. üzenet**

A vers / a sok kedvenc közül/, amit most választottam, amit szeretek olvasni, hallgatni, ami gondolkodásra késztet.

|  |
| --- |
| **Kosztolányi Dezső: AKARSZ-E JÁTSZANI** |

A játszótársam, mondd, akarsz-e lenni,  
akarsz-e mindig, mindig játszani,  
akarsz-e együtt a sötétbe menni,  
gyerekszívvel fontosnak látszani,  
nagykomolyan az asztalfőre ülni,  
borból-vízből mértékkel tölteni,  
gyöngyöt dobálni, semminek örülni,  
sóhajtva rossz ruhákat ölteni?  
Akarsz-e játszani mindent, mi élet,  
havas telet és hosszu-hosszu őszt,  
lehet-e némán teát inni véled,  
rubin-teát és sárga páragőzt?  
Akarsz-e teljes, tiszta szívvel élni,  
hallgatni hosszan, néha-néha félni,  
hogy a körúton járkál a november,  
az utcaseprő, szegény, beteg ember,  
ki fütyürész az ablakunk alatt?  
Akarsz játszani kígyót, madarat,  
hosszú utazást, vonatot, hajót,  
karácsonyt, álmot, mindenféle jót?  
Akarsz játszani boldog szeretőt,  
színlelni sírást, cifra temetőt?  
Akarsz-e élni, élni mindörökkön,  
játékban élni, mely valóra vált?  
Virágok közt feküdni lenn a földön,  
s akarsz, akarsz-e játszani halált?

Miért?!

A vers érzéki csoda!

**"**A játszótársam, mondd, akarsz-e lenni, / akarsz-e mindig,mindig  játszani,”  A kérdés örök.

Van benne valamilyen természetesség, őszinteség.

Szabó Anna

Seregélyesi Baptista Általános Iskola

**24. üzenet**

Kicsit másképp! Imádom!!!

[https:// youtu.be/u2GP1EFHxqk  - Himnuszom](https://youtu.be/u2GP1EFHxqk)

Az eredeti:

**Radnóti Miklós**

**NEM TUDHATOM...**

Nem tudhatom, hogy másnak e tájék mit jelent,   
nekem szülőhazám itt e lángoktól ölelt   
kis ország, messzeringó gyerekkorom világa.   
Belőle nőttem én, mint fatörzsből gyönge ága   
s remélem, testem is majd e földbe süpped el.   
Itthon vagyok. S ha néha lábamhoz térdepel   
egy-egy bokor, nevét is, virágát is tudom,   
tudom, hogy merre mennek, kik mennek az uton,   
s tudom, hogy mit jelenthet egy nyári alkonyon   
a házfalakról csorgó, vöröslő fájdalom.   
Ki gépen száll fölébe, annak térkép e táj,   
s nem tudja, hol lakott itt Vörösmarty Mihály,   
annak mit rejt e térkép? gyárat s vad laktanyát,   
de nékem szöcskét, ökröt, tornyot, szelíd tanyát,   
az gyárat lát a látcsőn és szántóföldeket,   
míg én a dolgozót is, ki dolgáért remeg,   
erdőt, füttyös gyümölcsöst, szöllőt és sírokat,   
a sírok közt anyókát, ki halkan sírogat,   
s mi föntről pusztitandó vasút, vagy gyárüzem,   
az bakterház s a bakter előtte áll s üzen,   
piros zászló kezében, körötte sok gyerek,   
s a gyárak udvarában komondor hempereg;   
és ott a park, a régi szerelmek lábnyoma,   
a csókok íze számban hol méz, hol áfonya,   
s az iskolába menvén, a járda peremén,   
hogy ne feleljek aznap, egy kőre léptem én,   
ím itt e kő, de föntről e kő se látható,   
nincs műszer, mellyel mindez jól megmutatható.

Hisz bűnösök vagyunk mi, akár a többi nép,   
s tudjuk miben vétkeztünk, mikor, hol és mikép,   
de élnek dolgozók itt, költők is bűntelen,   
és csecsszopók, akikben megnő az értelem,   
világít bennük, őrzik, sötét pincékbe bújva,   
míg jelt nem ír hazánkra újból a béke ujja,   
s fojtott szavunkra majdan friss szóval ők felelnek.

Nagy szárnyadat borítsd ránk virrasztó éji felleg.

1944

Mogyorósi Gyöngyi, Seregélyesi baptista Általános Iskola

**25. üzenet**

Több kedvenc versem is van. Közülük egy olyan költeményt emelek ki, s ajánlok másoknak is elolvasásra, ami az elmúlt napokbanmélyen megérintett. Az élet felülírja a terveket, így most én is csak gondolatban tudok együtt lenni távoli szeretteimmel. Ilyenkor az én lelkem is szárnyat bont és hozzájuk megyek, mert féltem őket, aggódom értük, hiányoznak…

**Sík Sándor**

**Emlékezés az otthoniakra**

A nevükre aranyos napfény  
Ragyogja be mindig a lelkem.

Sokszor-sokszor gondolok rájuk,  
S mindig mosolyos dallal telten.  
És mindig újak énnekem.

Sokszor, mikor ködös az alkony,  
Sokszor, mikor könnyes az este:  
Suhogva bont szárnyat a lelkem  
És suhanón száll messze-messze.  
Olyankor hozzájuk megyek.

Hangtalan-halkan odalépek.  
Olyankor elnémul az ajkuk,  
És félig-sejtett sejtelemképp  
Reszket a lámpa fénye rajtuk.  
És nem tudják, hogy ott vagyok.

Olyankor megrebben a lelkük,  
Mint halk szellőn fodra a tónak.  
Valahogy a lelkemet érzik,  
S nem is tudják, hogy rám gondolnak,  
Csak összeragyog a szemük.

Nem is tudják, hogy láttam őket,  
Nem is tudják, hogy köztük jártam,  
Hogy megfürdöttem a lelkükben:  
Gyümölcsillatú napsugárban.  
S hogy csupa illat a szobám.

Demeter Marianna,

Seregélyesi Baptista Általános Iskola

**26. üzenet**

Az én kedvencem és biztosan sokunk kedvence  ez a klasszikus:

**Radnóti Miklós: Nem tudhatom** c. verse

Nem kell hozzá ajánlás, csak hallgatni kell és látni azokat a képeket, amelyeket elénk idéz. Mondhatom, hallgathatom  tizedszer, századszor...mindannyiszor megérint, szívemből szól.

Hallgassátok most  meg Kovács Panka előadásában!

<https://www.youtube.com/watch?v=gvG1bPjuAWM>

Lippainé Bihercz Ildikó

Seregélyesi Baptista Általános Iskola

**27. üzenet**

Az általam választott vers Márai Sándor: Ajándék

Miért pont ez?A járvány miatt kialakult helyzetben lelassult a világ. Mi is megtanulunk értékelni olyan dolgokat, amiket eddig a szürke hétköznapokban természetesnek vettünk. Ahogy a vers is írja,tudunk örülni  egy napfényes reggelnek , a természet illatának, egy őszinte nevetésnek, egy mély beszélgetésnek. A mai rohanó világban elsiklottunk ezek felett, és most lehetőséget kaptunk újra építeni az emberi kapcsolatainkat.

Azt gondolom, a vers összességében egy pozitív hangvételű írás, úgy én is próbálom ebben a helyzetben megtalálni a jót. Az életünk ajándék, ám de törékeny. Most vigyáznunk kell magunkra és egymásra is. Ezt üzenem minden olvasónak.

Szeretettel: Varga Ildikó

Márai Sándor : Ajándék

És mégis, ma is, így is,  
örökké mennyit ad az élet!  
Csendesen adja, két kézzel,  
a reggelt és a délutánt,  
az alkonyt és a csillagokat,  
a fák fülledt illatát,  
a folyó zöld hullámát,  
egy emberi szempár visszfényét,  
a magányt és a lármát!  
Mennyit ad, milyen gazdag vagyok,  
minden napszakban,  
minden pillanatban!  
Ajándék ez,  
csodálatos ajándék.  
A földig hajolok,  
úgy köszönöm meg.

Feketéné Varga Ildikó, Seregélyesi Baptista Általános Iskola

**28. üzenet**

AKöltészet napja felhívásra**Váczi Mihály Százhuszat verő szív** költeményét ajánlanám, ami számomra az élet, az elhivatottság, küzdenitudás szimbóluma. De -sajnos- a kommunista érában íródott, így elfelejtették. Ezért inkább Radnótit ajánlom.

**NEM TUDHATOM...**

Nem tudhatom, hogy másnak e tájék mit jelent,  
nekem szülőhazám itt e lángoktól ölelt  
kis ország, messzeringó gyerekkorom világa.  
Belőle nőttem én, mint fatörzsből gyönge ága  
s remélem, testem is majd e földbe süpped el.  
Itthon vagyok. S ha néha lábamhoz térdepel  
egy-egy bokor, nevét is, virágát is tudom,  
tudom, hogy merre mennek, kik mennek az uton,  
s tudom, hogy mit jelenthet egy nyári alkonyon  
a házfalakról csorgó, vöröslő fájdalom.  
Ki gépen száll fölébe, annak térkép e táj,  
s nem tudja, hol lakott itt Vörösmarty Mihály,  
annak mit rejt e térkép? gyárat s vad laktanyát,  
de nékem szöcskét, ökröt, tornyot, szelíd tanyát,  
az gyárat lát a látcsőn és szántóföldeket,  
míg én a dolgozót is, ki dolgáért remeg,  
erdőt, füttyös gyümölcsöst, szöllőt és sírokat,  
a sírok közt anyókát, ki halkan sírogat,  
s mi föntről pusztitandó vasút, vagy gyárüzem,  
az bakterház s a bakter előtte áll s üzen,  
piros zászló kezében, körötte sok gyerek,  
s a gyárak udvarában komondor hempereg;  
és ott a park, a régi szerelmek lábnyoma,  
a csókok íze számban hol méz, hol áfonya,  
s az iskolába menvén, a járda peremén,  
hogy ne feleljek aznap, egy kőre léptem én,  
ím itt e kő, de föntről e kő se látható,  
nincs műszer, mellyel mindez jól megmutatható.

Hisz bűnösök vagyunk mi, akár a többi nép,  
s tudjuk miben vétkeztünk, mikor, hol és mikép,  
de élnek dolgozók itt, költők is bűntelen,  
és csecsszopók, akikben megnő az értelem,  
világít bennük, őrzik, sötét pincékbe bújva,  
míg jelt nem ír hazánkra újból a béke ujja,  
s fojtott szavunkra majdan friss szóval ők felelnek.

Nagy szárnyadat borítsd ránk virrasztó éji felleg.

1944

Ez a vers a háború hiábavalóságát, az emberi értékek elvetésének érthetetlenségét,  hazaszeretet és empátiát fejezi ki, ami a napjainkban is aktuális.  Számomra a legnagyobb, legmegindítóbb hazaszeretetről szóló vers. 

Köszönöm a lehetőséget!

Laci (és Julika)

https://ssl.gstatic.com/ui/v1/icons/mail/images/cleardot.gif

Ipacs László és felesége Julika,

Seregélyesi Baptista Általános Iskola

**29. üzenet**

Kedvenc versem:

**Vajda János**

**Húsz év múlva**

*(Gina emlékkönyvébe)*

Mint a Montblanc csúcsán a jég,  
Minek nem árt se nap, se szél,  
Csöndes szívem, többé nem ég;  
Nem bántja újabb szenvedély.

Körültem csillagmiriád  
Versenyt kacérkodik, ragyog,  
Fejemre szórja sugarát;  
Azért még föl nem olvadok.

De néha csöndes éjszakán  
Elálmodozva, egyedül -  
Múlt ifjúság tündér taván  
Hattyúi képed fölmerül.

És ekkor még szívem kigyúl,  
Mint hosszú téli éjjelen  
Montblanc örök hava, ha túl  
A fölkelő nap megjelen...

Bozai Erika,

Seregélyesi Baptista Általános Iskola

**30. üzenet**

Ajánlom:**Bencze Imre, Sinkovits Imre - Édes ékes apanyelvünk**, az alábbi linken lehet megtekinteni.  
<https://youtu.be/SLGtzsu6b-Y>  
 Ajánlom még, igaz nem vers, de az ifjúság számára hasznos lehet!

 Édesanyám levele születésnapomra

Vigyázz magadra, fiam! Tudd, hogy mindenki csak abból adhat, ami neki is van. Boldogságot boldog embertől kaphatsz, boldogtalantól soha. Segíteni az erős képes, a gyenge nem. Tudást az adhat át neked, aki maga is megtanulta és nem csupán hiszi, hogy tudja, hanem be is bizonyította. Célokról az beszélhet, akinek voltak és el is érte azokat, az oda vezető útról pedig az mesélhet neked, aki végig ment rajta. Sikerről ne fogadj el tanácsot attól, aki sikertelen, belsőről és tartalomról pedig nem hallgathatod olyan ember útmutatásait, akinek mindössze külsőségei vannak. Tartásra nem taníthat megalkuvó, becsületre pedig nem nevelhet tolvaj. Szorgalmat nem követelhet rajtad rest, helytállást tunya, bátorságot pedig gyáva.

Mert mindenki csak abból adhat, amije van. Te gazdag vagy. Annak születtél, annak neveltünk. Rád felelősséget róttak. De ne adj magadból túl sokat és vigyázz, kitől mit fogadsz el. Emlékezz a szavaimra: üres kútból nem lehet vizet húzni."

Forrás: NárayTamás-Narartere, Édesanyám levele születésnapomra.

Jó egészséget, áldott ünnepet kívánok!

Bondor Vince,

Seregélyesi Baptista Általános Iskola

**31. üzenet**

Anyukaként és tanárként is azt gondolom, hogy először meg kell érteni a dolgokat a gyerek szemszögéből is :)

**Lóci óriás lesz**

   Veszekedtem a kisfiammal,  
   mint törpével egy óriás:  
   - Lóci ne kalapáld a bútort!  
   Lóci, hova mégy, mit csinálsz?  
   Jössz le rögtön a gázresóról?  
   Ide az ollót! Nem szabad!  
   Rettenetes, megint ledobta  
   az erkélyről a mozsarat!  
  
    Hiába szidtam, fenyegettem,  
    nem is hederített reám;  
    lépcsőnek használta a könyves  
    polcokat egész délután,  
    a kaktusz bimbait lenyírta  
    és felboncolta a babát.  
    Most nagyobb vagyok, mint te! - mondta  
    s az asztal tetejére állt.  
  
    Nem birtam vele, tönkrenyúzott,  
    de azért tetszett a kicsi,  
    s végül, hogy megrakni ne kelljen,  
    leültem hozzá játszani.  
    Leguggoltam s az óriásból  
    negyedórára törpe lett.  
    (mi lenne, gondoltam, ha mindig  
    lent volnál, ahol a gyerek?)  
  
    És ahogy én lekuporodtam,  
    úgy kelt fel rögtön a világ:  
    tornyok jártak-keltek köröttem  
    és minden láb volt, csupa láb,  
    és megnőtt a magas, a messze,  
    és csak a padló volt enyém,  
    mint nyomorult kis rab mozogtam  
    a szoba börtönfenekén.  
  
    És ijesztő volt odalentről,  
    hogy olyan nagyok a nagyok,  
    hogy mindent tudnak és erősek  
    s én gyönge és kicsi vagyok.  
    Minden lenézett, megalázott,  
    és hórihorgas vágy emelt  
    - föl! föl! - mint az első hajóst, ki  
    az egek felé szárnyra kelt.  
  
    És lassan elfutott a méreg,  
    hogy mégse szállok, nem növök;  
    feszengtem, mint kis észre sem vett  
    bomba a nagy falak között;  
    tenni akartam, bosszut állni,  
    megmutatni, hogy mit tudok.  
    Negyedóra - és már gyülöltem  
    mindenkit, aki elnyomott.  
  
    Gyülöltem, óh hogy meggyülöltem!...  
    És ekkor zsupsz, egy pillanat:  
    Lóci lerántotta az abroszt  
    s már iszkolt, tudva, hogy kikap.  
    Felugrottam: Te kölyök! - Aztán:  
    No, ne félj - mondtam csenedesen.  
    S magasra emeltem szegénykét,  
    hogy nagy, hogy óriás legyen.

Hack-Bokros Andrea,

Seregélyesi Baptista Általános Iskola

**32. üzenet**

A sok kedves vers közül kettőt választottam ki. Rád bízom, melyiket teszed be.

Az egyik: Radnóti Miklós: Nem tudhatom c. verse. A belőle áradó hazaszeretet miatt választottam.

A másik Váci Mihály: Még nem elég! c. verse, amit nyolcadik osztályosként nagy sikerrel mondtam az iskolai ünnepségen. Szerintem sok olyan mozzanata van, ami az én életemre, a felfogásomra is igaz.

**Váci Mihály:**

**Még nem elég!**

Nem elég megborzongni,

de lelkesedni kell!

Nem elég fellobogni,

de mindig égni kell!

És nem elég csak égni:

fagyot is bírjon el,

ki acél akar lenni,

suhogni élivel.

Nem elég álmodozni.

Egy nagy-nagy álom kell!

Nem elég megérezni,

de felismerni kell!

Nem elég sejteni,

hogy milyen kor jön el;

jövőnket - tudni kell!

Nem elég a célt látni;

járható útja kell!

Nem elég útra lelni,

az úton menni kell!

Egyedül is! Elsőnek,

elől indulni el!

Nem elég elindulni,

de mást is hívni kell!

S csak az hívjon magával,

aki vezetni mer!

Nem elég jóra vágyni:

a jót akarni kell!

És nem elég akarni:

de tenni, tenni kell!

A jószándék kevés!

Több kell: - az értelem!

Mit ér a hűvös ész?!

Több kell: - az érzelem!

Ám nemcsak holmi érzés,

de seb és szenvedély,

keresni, hogy miért élj,

szeress, szenvedj, remélj!

Nem elég - a Világért!

Több kell: - a nemzetért!

Nem elég - a Hazáért!

Több kell most: - népedért!

Nem elég - Igazságért!

- Küzdj azok igazáért,

kiké a szabadság rég,

csak nem látják még,

hogy nem elég!

Még nem elég!

KarkónéLukácsy Marianna, Seregélyesi Baptista Általános Iskola

**33.üzenet**

A vers

**Petőfi Sándor  
Szeptember végén**

Még nyílnak a völgyben a kerti virágok,  
Még zöldel a nyárfa az ablak előtt,  
De látod amottan a téli világot?  
Már hó takará el a bérci tetőt.  
Még ifjuszivemben a lángsugarú nyár  
S még benne virít az egész kikelet,  
De íme sötét hajam őszbe vegyűl már,  
A tél dere már megüté fejemet.  
  
Elhull a virág, eliramlik az élet...  
Űlj, hitvesem, űlj az ölembe ide!  
Ki most fejedet kebelemre tevéd le,  
Holnap nem omolsz-e sirom fölibe?  
Oh mondd: ha előbb halok el, tetemimre  
Könnyezve borítasz-e szemfödelet?  
S rábírhat-e majdan egy ifju szerelme,  
Hogy elhagyod érte az én nevemet?  
  
Ha eldobod egykor az özvegyi fátyolt,  
Fejfámra sötét lobogóul akaszd,  
Én feljövök érte a síri világból  
Az éj közepén, s oda leviszem azt,  
Letörleni véle könyűimet érted,  
Ki könnyeden elfeledédhivedet,  
S e szív sebeit bekötözni, ki téged  
Még akkor is, ott is, örökre szeret!  
  
Koltó, 1847. szeptember  
  
"Kötelező volt, megszerettem" mondat az "én" versemre  is igaz. Az egykor még muszájból megtanult vers az idők folyamán átértékelődött számomra, szívesen hallgatom és idézem fel. kedvenc költőm ezen sorait.

Kovácsné Fett Ágnes, Seregélyesi Baptista Általános Iskola

**34. üzenet**

Az egyik vers a sok közül, amit nagyon szeretek:

**Radnóti Miklós: Himnusz a békéről**

|  |  |  |
| --- | --- | --- |
| |  |  | | --- | --- | | Portre of Radnóti Miklós |  | |

|  |
| --- |
| Te tünde fény! futó reménység vagy te, forgó századoknak ritka éke: zengő szavakkal s egyre lelkesebben szóltam hozzád könnyüléptü béke!   Szólnék most ujra, merre vagy? hová tüntél e télből, mely rólad papol s acélt fen szívek ellen, - ellened! A szőllőszemben alszik így a bor   ahogy te most mibennünk rejtezel. Pattanj ki hát! egy régesrégi kép kisért a dalló szájú boldogokról; de jaj, tudunk-e énekelni még?   Ó, jöjj el már te szellős március! most még kemény fagyokkal jő a reggel, didergő erdők anyja téli nap: leheld be zúzos fáidat meleggel,   s állj meg fölöttünk is, mert megfagyunk e háboruk perzselte télben itt, ahol az ellenállni gyönge lélek tanulja már az öklök érveit.  Nyarakra gondolunk s hogy erdeink majd lombosodnak s bennük járni jó, és kertjeinknek sűrü illatában fáján akad a hullni kész dió!   s arany napoknak alján pattanó labdák körül gomolygó gombolyag, gyereksereg visong; a réteken zászlós sörényü, csillogó lovak   száguldanak a hulló nap felé! s fejünk felett surrog és csivog a fecskefészkektől sötét eresz! Így lesz-e? Így! Mert egyszer béke lesz.   Ó, tarts ki addig lélek, védekezz! |

<https://youtu.be/0XxTe7t96Dw>

Himnusz a békéről című, Radnóti Mikós verssel nem is olyan rég 17-18 éves koromban ismerkedtem meg.

Egy szavalóversenyre készülődve találtam rá osztályfőnököm segítségével. Azóta is sokszor eszembe jut egy-egy sora.

A háború borzalmait szerencsére személyesen nem éltem át, de a mostani embert próbáló időben is nagyon aktuális és erőt adó vers ez számomra.

Radnóti Mikós gyönyörű természeti képekbe burkolja mondanivalóját: saját korát télként emlegeti, az emberekben lakozó békevágyat a szőlőszemhasonlattal fejezi ki. A jövő békekorszak eljövetelét pedig a március, majd a nyár beköszöntéséhez kapcsolja.  
  
A nyár derűs képeivel részletezi a boldog időszakot. A végén rövid kérdés következik: „Így lesz-e?”. Megjegyzéssel válaszol: „Így! Mert egyszer béke lesz**.**”. Az utolsó sor arra szólít fel, hogy az ember ép lélekkel vészelhesse át a jelenkor borzalmait:„Ó, tarts ki addig lélek, védekezz!”

Kovács Marianna,

Seregélyesi baptista Általános Iskola

**35.üzenet**

Nem vagyok egy lírai alkat, egy kedvenc versem nincs (sok van), kettőt küldök:

<https://grin.hu/mindburp/rimhanyo/riport.html>

<https://www.magyarora.com/phonetics/widerberg_szerelem.pdf>

Nyomtava:

**Romhányi József:**

**Interjú a farkassal, aki állítólag megette Piroskát**

Az Uj Bárány riportere felkereste Ordast.   
Interjút kér. Én leközlöm. Olvasd.   
- Igaz volna ama vád,   
hogy ön orvul elfogyasztott egy egész nyers nagymamát?   
- Egy nagymamát? Egy grammot se!   
Ez az egész csak Grimm-mese!   
- Hogy Piroskát Ön falta fel, talán az is hamis vád?   
Nem hagyott meg belôle mást, csak egy fél pár harisnyát!   
- Hogy én ôt ruhástul? Mit ki nem eszeltek!   
Én még az almát is hámozva eszem meg.   
- Furcsa, hogy a kunyhóban, hol megevôdtek mindketten,   
mégis piros farkasnyálnyom díszeleg a parketten.   
- Az úgy történt, hogy ôk aznap meghívtak a viskóba.   
Nagyon finom uzsonna volt, szamóca és piskóta,   
s mivelhogy én evés közben állandóan vicsorgok,   
a vérveres szamócalé a pofámból kicsorgott.   
- Én úgy tudtam, Önnél szabály,   
hogy csak friss húsárut zabál.   
- Kacsa! Füvet rágok lomhán legelészve,   
zsengét, hogy a gyenge gyomrom megeméssze.   
- És meddig lesz Önnél a juhhús is tiltva?   
- Eddig! De errôl már nem írhatsz, te birka!

**SivWiderberg: Szerelem**

StenMalténak nagy, vörös és elálló

füle van.

Nekem tetszik a nagy, vörös és elálló

fül.

Kertész Andrea,

Seregélyesi Baptista Általános Iskola

**36.üzenet**

**Dsida Jenő: Én hívlak élni**

Hallgasd meg mit suttog az élet,  
élni hív újra meg újra téged.  
Ne nézz vissza a sáros útra,  
legyen előtted minden tiszta.

Emeld fel fejed, lásd meg a szépet  
szemed kékjében égjen a fényed..  
Lásd meg végre, hogy szeretnek  
még akkor is, ha nevetnek,  
hisz mosolyt te csalsz arcukra,  
ismerj bennük magadra!

Soha ne bánd, ha fáj,  
hisz erőre így találsz.  
S mi most bánatot okoz  
később nem lesz rá gondod.

Hidd el jól tudom, hogy fáj,  
de hinnünk mindig muszáj.  
Fogd a kezem, ha úgy érzed,  
hogy szívedből kihull az élet.

Ne keresd már, hogy hol tévedtél,  
ne sírj azon, mit meg nem tettél.  
Gyere velem, én hívlak élni  
vérző szívvel is remélni…

Ezt a verset küldöm. Én ezt éreztem ki ebből a versből.

Számomra a Reménybe,az Életbe vetett hitet jelenti. Ezekben a nehéz időkben is próbáljunk optimistán, bizakodva nézni a jövőbe, akkor is, ha a mögöttünk álló események fájdalommal, szorongással  töltik el szívünket,lelkünket.

Galamb Edit, Seregélyesi Baptista Általános Iskola

**37. üzenet**

Költészet napja...

Van kedvem begépelni, addig is újra élvezem a sorokat.

**József Attila:**

**Judit**

" Fosztja az ősz a fákat,hűvösödik már,

     be kell gyújtani.

Lecipeled a kályhát, egyedül hozod,

     mint a hajdani

hidegek idejében, még mikor, kedves,

     nem öleltelek,

mikor nem civakodtam s nem éreztem, hogy

     nem vagyok veled.

Némább a hosszabb éjjel, nagyobb a világ

      s félelmetesebb.

Ha varrsz, se varrhatod meg közös takarónk,

     ha már szétesett.

Hideg csillagok égnek tar fák ága közt.

    Merengsz még? Aludj:

Egyedül alszom én is. Huzódzkodj össze

      s rám ne haragudj!  "

Én a költő nevében válaszolok, hiszen a helyébe képzelem/tem/ magam, anno...

Kedves Judit!

Ne haragudj rám! Vége. Tudom, nagyon rossz lesz megint egyedül. Hiába is próbálkoznál, újra....

Számomra nincs tovább a mi kapcsolatunk.

Őrizz meg szép emlékezetedben!

Én is azt teszem:

Attila

Szászi Béláné,

Seregélyesi Baptista Általános Iskola

**38.üzenet**

„A költemény a szívre, az érzékenységre hat, és nem az észre. Az intuitív felismerésre, és nem a logikus érvelésre. Nem bizonyításra törekszik, hanem arra, hogy felkavarja a lelket, és tartós visszhangot keltsen a szívekben.”Victor Hugo

Számomra ezt a komplex élményt Radnóti verse tükrözi. Különösen a verse záró mondata, amely egyetlen fohász, szívet szorongató vágyakozás.

**Radnóti Miklós: Nem tudhatom ……**

Nem tudhatom, hogy másnak e tájék mit jelent,

nekem szülőhazám itt e lángoktól ölelt

kis ország, messzeringó gyerekkorom világa.

Belőle nőttem én, mint fatörzsből gyönge ága

s remélem, testem is majd e földbe süpped el.

Itthon vagyok. S ha néha lábamhoz térdepel

egy-egy bokor, nevét is, virágát is tudom,

tudom, hogy merre mennek, kik mennek az uton,

s tudom, hogy mit jelenthet egy nyári alkonyon

a házfalakról csorgó, vöröslő fájdalom.

Ki gépen száll fölébe, annak térkép e táj,

s nem tudja, hol lakott itt Vörösmarty Mihály,

annak mit rejt e térkép? gyárat s vad laktanyát,

de nékem szöcskét, ökröt, tornyot, szelíd tanyát,

az gyárat lát a látcsőn és szántóföldeket,

míg én a dolgozót is, ki dolgáért remeg,

erdőt, füttyös gyümölcsöst, szöllőt és sírokat,

a sírok közt anyókát, ki halkan sírogat,

s mi föntről pusztitandó vasút, vagy gyárüzem,

az bakterház s a bakter előtte áll s üzen,

piros zászló kezében, körötte sok gyerek,

s a gyárak udvarában komondor hempereg;

és ott a park, a régi szerelmek lábnyoma,

a csókok íze számban hol méz, hol áfonya,

s az iskolába menvén, a járda peremén,

hogy ne feleljek aznap, egy kőre léptem én,

ím itt e kő, de föntről e kő se látható,

nincs műszer, mellyel mindez jól megmutatható.

Hisz bűnösök vagyunk mi, akár a többi nép,

s tudjuk miben vétkeztünk, mikor, hol és mikép,

de élnek dolgozók itt, költők is bűntelen,

és csecsszopók, akikben megnő az értelem,

világít bennük, őrzik, sötét pincékbe bújva,

míg jelt nem ír hazánkra újból a béke ujja,

s fojtott szavunkra majdan friss szóval ők felelnek.

Nagy szárnyadat borítsd ránk virrasztó éji felleg.

Biróné Berki Ilona,

Seregélyesi Baptista Általános Iksola

**39. üzenet**

Olvassuk megrendült lélekkel Mózes harmadik könyvének 26. fejezetét és teremjük alázattal a megtérés gyümölcseit! Mi vagyunk az Újszövetség választott népe! Szenvedő Szűzanyánkat boruljunk Urunk Istenünk elé! A szívbéli megtérés kegyelméért imádkozva, Csaba testvér

<https://www.magnificat.ro/portal/index.php/hu/csaba-testvmainmenu-42/levelei-mainmenu-246/21152-teremjuk-alazattal-a-megteres-gyumolcseit>

1.Én, az Úr, vagyok a ti Istenetek. Ne csináljatok magatoknak bálványt vagy faragott képet, ne emeljetek emlékoszlopokat, s ne állítsatok fel jelzett követ földeteken, hogy imádjátok, mert én, az Úr vagyok a ti Istenetek! 2Tartsátok meg szombatjaimat, s féljétek szentélyemet: én, az Úr, parancsolom!

3Ha rendeleteim szerint jártok, parancsaimat megtartjátok és megteszitek: megadom nektek az esőket a maguk idejében, 4megtermi a föld a maga termését, és megtelnek a fák gyümölccsel. 5A gabona cséplése eléri a szüretet, a szüret eléri a vetést. Jóllakásig fogjátok enni kenyereteket, és rettegés nélkül laktok földeteken. 6Békességet adok földeteken, alhattok, mert nem lesz, aki felriasszon, kiirtom az ártalmas vadat, s kard nem járja földeteket. 7Megkergetitek ellenségeiteket, és ők elhullanak előttetek. 8Öten közületek száz idegent kergetnek meg, és százan közületek tízezret: kardélre hullanak ellenségeitek előttetek.

9Rátok tekintek és megszaporítalak titeket: megsokasodtok, és megerősítem szövetségemet veletek.

10A réginél is régibb gabonát ehettek, s ki kell hordanotok a régit a beérkező új elől.

11Közétek helyezem hajlékomat, s nem vet meg titeket lelkem. 12Közöttetek járok, a ti Istenetek leszek, ti pedig az én népem lesztek. 13Én vagyok az Úr, a ti Istenetek, aki kihoztalak titeket az egyiptomiak földjéről, hogy ne legyetek rabszolgáik, s összetörtem azt a láncot, amely a nyakatokban volt, hogy felegyenesedve járjatok.

14Ha azonban nem hallgattok rám, és nem teszitek meg minden parancsomat, 15ha megvetitek törvényeimet és semmibe sem veszitek rendeleteimet, s nem teszitek meg azt, amit meghagytam, és megszegitek szövetségemet, 16akkor én is azt teszem veletek. Meglátogatlak titeket csakhamar sorvadással és lázzal, az tönkreteszi szemeteket és elsorvasztja életeteket. Hiába vetitek el a magot: ellenségeitek eszik meg a termést. 17Ellenetek fordítom arcomat, és elhullotok ellenségeitek előtt, azok alá kerültök, akik gyűlölnek titeket, s futni fogtok, noha senki sem kerget titeket.

18Ha pedig még így sem engedelmeskedtek nekem, akkor hétszeresen fenyítlek meg titeket bűneitekért, 19s megtöröm makacs gőgötöket. Olyanná teszem az eget felettetek, mint a vas, földeteket pedig mint az érc. 20Hiába emésztődik erőtök, nem hoz termést a föld, s nem adnak gyümölcsöt a fák.

21Ha azután is ellenemre jártok, és nem hallgattok rám, akkor hétszeresen sújtlak titeket bűneitekért: 22rátok bocsátom a mező vadjait, hogy faljanak fel titeket és jószágaitokat, s fogyasszanak el mindent, úgy, hogy pusztákká legyenek útjaitok.

23Ha pedig még így sem akartok fegyelemre térni, hanem továbbra is ellenemre jártok, 24akkor én is ellenetekre járok és hétszeresen sújtlak titeket bűneitekért: 25Rátok bocsátom szövetségem bosszúálló kardját, s ha városaitokba menekültök, döghalált bocsátok közétek, és ellenség kezére kerültök, 26mert eltöröm kenyérsütő bototokat, úgyhogy tíz asszony süt egy kemencében kenyeret, mértékre adják azt, és jóllakásig nem ehettek.

27Ha pedig még ezek után sem hallgattok rám, hanem továbbra is ellenemre jártok, 28akkor én is ellenetekre járok ellenséges haraggal, hétszeres csapással fenyítlek meg titeket bűneitekért, 29úgyhogy fiaitok és lányaitok húsát eszitek. 30Lerontom magaslataitokat, összetöröm bálványszobraitokat. Bálványaitok romjai közé hullotok, s megutál titeket a lelkem 31annyira, hogy sivataggá teszem városaitokat, elpusztítom szentélyeiteket, s nem fogadom el többé a kedves illatot. 32Úgy elpusztítom földeteket, hogy álmélkodni fognak rajta ellenségeitek, amikor lakosaivá lesznek. 33Titeket pedig szétszórlak a nemzetek közé, kivonom a kardot a hátatok mögött, pusztasággá válik földetek, és romokká lesznek városaitok.

34Akkor kedvére megtartja majd a föld a maga szombatjait, pusztaságának egész ideje alatt – amikor ti 35ellenséges földön lesztek –, szombatot tart, s nyugodni fog pusztasága szombatjain, mivel nem nyugodott szombatjaitokon, amikor ti rajta laktatok.

36Azoknak a szívébe pedig, akik megmaradnak közületek, félénkséget öntök az ellenség földjén. Megrémíti őket a hulló levél zörrenése, s úgy futnak majd, mint a kard elől, elhullanak, pedig senki sem kergeti őket. 37Egymásra omlanak, mintha harcból szaladnának; senki sem mer majd megállni közületek az ellenség előtt, 38elpusztultok a nemzetek között, s az ellenséges föld felemészt titeket.

39Ha pedig néhányan ezek ellenére is megmaradnak közületek, azok sorvadozni fognak gonoszságaik miatt ellenségeik földjén és meggyötrődnek atyáik és önmaguk bűneiért, 40míg meg nem vallják maguk és atyáik gonoszságait, amelyekkel megszegték az irántam köteles hűséget és ellenemre jártak, 41s amelyekért én is ellenükre járok, s ellenséges földre viszem őket, míg meg nem szégyenül körülmetéletlen szívük. Akkor majd könyörögnek istentelenségükért, 42s én megemlékezem szövetségemről, amelyet Jákobbal, Izsákkal és Ábrahámmal kötöttem, s megemlékezem földjükről is. 43A föld pedig, ha majd ők elhagyják, kedvére megtartja szombatjait, mert pusztasággá válik miattuk, ők azonban könyörögni fognak bűneikért, mert megvetették rendeleteimet, és megutálták törvényeimet.

44De noha ellenséges földön lesznek is, mégsem vetem el őket egészen, mégsem utálom meg őket annyira, hogy megsemmisüljenek és felbontsam velük való szövetségemet, mert én vagyok az ő Istenük 45és megemlékezem ősi szövetségemről, amelyet akkor kötöttem, amikor kihoztam őket Egyiptom földjéről a nemzetek színe előtt, hogy Istenük legyek, én, az Úr.«

46Ezek azok a rendeletek, parancsok és törvények, amelyeket az Úr a Sínai hegyen Mózes által adott, szövetségül önmaga és Izrael fiai között. 3 Mozes 26.

https://ssl.gstatic.com/ui/v1/icons/mail/images/cleardot.gif

Böjte Csaba ferences rendi szerzetes

**40. üzenet**

Köszönöm a felkérést megtisztelő!

Sok vers van, ami nagyon köze áll a szívemhez, mégis ezt küldöm, mert kamaszkorom egyik fontos verse és nem akartam nagyon szomorú verset küldeni, ezekben a nehezebb időkben.

Hogy miért szeretem, mert olyan pontosan, játékosan, de mégis komolyan beszél a szerelemről. Úgy, amilyen a szerelem. Mást nem szeretnék most hozzáfűzni.

Üdv és kitartást kívánok meg egészséget!

Julcsi (Haver Alapítvány)

**Kosztolányi Dezső:**

**Akarsz-e játszani?**

A játszótársam, mondd, akarsz-e lenni,  
akarsz-e mindíg, mindíg játszani,  
akarsz-e együtt a sötétbe menni,  
gyerekszívvel fontosnak látszani,  
nagykomolyan az asztalfõre ülni,  
borból-vízbõl mértékkel tölteni,  
gyöngyöt dobálni, semminek örülni,  
sóhajtva rossz ruhákat ölteni?  
Akarsz-e játszani, mindent, mi élet,  
havas telet és hosszú-hosszú õszt,  
lehet-e némán teát inni véled,  
rubinteát és sárga páragõzt?  
Akarsz-e teljes, tiszta szívvel élni,  
hallgatni hosszan, néha-néha félni,  
hogy a körúton járkál a november,  
ez az utcaseprõ, szegény, beteg ember,  
ki fütyörész az ablakunk alatt?  
Akarsz-e játszani kígyót, madarat,  
hosszú utazást, vonatot, hajót,  
karácsonyt, álmot, mindenféle jót?  
Akarsz-e játszani boldog szeretõt,  
színlelni sírást, cifra temetõt?  
Akarsz-e élni, élni mindörökkön,  
játékban élni, mely valóra vált?  
Virágok közt feküdni lenn a földön,  
s akarsz, akarsz-e játszani halált?

Dés Júlcsi,

Haver Alapítvány

**41.üzenet**

Az én egyik kedvencem:

Tandori Dezső: A damaszkuszi út

Most, mikor ugyanúgy, mint mindig,

legfőbb ideje, hogy…

A kötődésem ehhez a vershez immár 14 évre nyúlik vissza.

Szerepelt a középiskolai tablónkon, többször is szembejött már az életben.

Legutóbb akkor, amikor a költő tavaly elhunyt.

A mondanivalója is jó útravaló a 21. századra, a nehéz helyzetekre.

**TANDORI DEZSŐ**

**A DAMASZKUSZI ÚT**

Most, mikor ugyanúgy, mint mindig,  
legfőbb ideje, hogy.

A LEGKISEBB, A LEGNAGYOBB

A húzom-nyúzom élet csöndes  
csüggedéssel tölt el, újra  
meg kell szoknom  
a szavak jelbeszédét,  
írok, bár kezem minden ízületi  
része fáj, írok mégis,  
minek, ó jaj, Toldi,  
ez még csak végső, legkisebb  
rendelkezés se, mert kinek,  
csak alig bírom másként  
a húzom-nyúzom életet,  
és még örvendhetek, hogy  
szabad lehetek. Míg: ez   
a legnagyobb áldás.

A PUSZTA LÉTIGE SZOMORÚSÁGA

Szerettem volna, ha úgy van.  
Nem volt úgy.   
Kértem: legyen úgy.  
Úgy lett.

EGY RÉGI-RÉGI MEDVE

Egy régi-régi piacon  
sétáltunk, tavaszi napon.  
Örültünk, hogy elmúlt a tél,  
és pulóvert lenget a szél.

Lengedeztek a szélben  
tarka pulóverek.  
Medvémnek észrevétlen  
igen jó kedve lett.

Egy öreg karosszék tövén,  
ahová épp elért a fény,  
megpillantottunk valakit.  
– Hiszitek-e? Mi is alig!

Ott ült egy kisebb székben,  
ott ült és napozott  
egy régi medve! Éppen…  
éppen… ásítozott!

Aztán minket is észrevett.  
Medvémmel elbeszélgetett.  
Egy kicsit sem volt bánatos.  
Jó az, ha az idő napos.

A régi-régi medve  
nagyon örült nekünk.  
Kérdeztük, nincs-e kedve  
hazajönni velünk?

Azt mondta: „Mennék veletek,  
de a piaci verebek  
mit kezdenének nélkülem?  
Nem csipkedhetnék a fülem!”

EGYMÁS

Megkondítod magad, mint egy teret,  
melyben eltávolodhatom.  
Látatlanul hagyom,  
hogy körülvégy, és az legyek, ahol  
vagyok. Háttal megyek, csak az kerül  
elém, amit már elhagyok.

Farkas Csongor,

pedagógus, Budapest

**42. üzenet**

Az én kedvenc verseim közül azt választanám, amit Édesanya tanított, mikor még kicsi voltam és nem tudtam olvasni.

Mikor már tudtam az összes verset a könyvből, úgy csináltam /mutattam az ujjammal és mondtam/,mintha olvasnék.

Ha ezeket a versikéket mondom a gyerekeknek,mindig Édesanya jut róla eszembe, aki már 30 éve nem tud nekem mesélni…

Napjainkban mint anya, mint tanító néni, én mesélek a gyerekeknek.

Annak a bizonyos könyvnek a címe**:**

**B. Zahogyer: Miről álmodik a rozmár?**

Ebből küldök két verset.

**Az oroszlán**

Az oroszlán jóllakott,

alszik hát egy jó nagyot.

Egy egérke becserkészi,

és közelről jól megnézi.

Legszebb rajta a bajusza…

Megússza-e, ha meghúzza?

Felébredd a bősz fenevad:

- Reszkess egér, lesz haddelhadd!

Az egérke, ahogy tudott,

Jó tanácsért hazafutott.

**A rozmár álma**

Rozmár bácsi nem közlékeny,

még álmára is féltékeny,

de én tudok ám rozmárul,

s mesélek most az álmárul.

Álmában egy fehér hajó kapitánya,

hajójának Afrika az útiránya,

Kiköt minden kikötőben,

Sétálgat az őserdőben –

Jóba lesz az elefánttal,

s nem él hallal, csak banánnal.

Sajtos Józsefné,

Seregélyesi Baptista Általános Iskola

**43.üzenet**

**Pósa Lajos – Magyar vagyok**

Magyar vagyok, magyar; magyarnak születtem,

Magyar nótát dalolt a dajka felettem,

Magyarul tanított imádkozni anyám

És szeretni téged, gyönyörű szép hazám!

Lerajzolta képed szívem közepébe;

Beírta nevedet a lelkem mélyébe,

Áldja meg az Isten a keze vonását!

Áldja meg, áldja meg magyarok hazáját!

Széles e világnak fénye, gazdagsága

El nem csábít innen idegen országba.

Aki magyar, nem tud sehol boldog lenni!

Szép Magyarországot nem pótolja semmi!

Magyarnak születtem, magyar is maradok,

A hazáért élek, ha kell meg is halok!

Ringó bölcsőm fáját magyar föld termette,

Koporsóm fáját is magyar föld növelje.

A gondolkodásmódunkat formáló közbeszédben elterjedt felfogás, hogy minden változik, az egyetlen változatlan a változás (*pantarhei*). Véleményem szerint mindez csupán az életünk másodlagosan lényeges dolgaira igaz – a legfontosabbaknak, az alap értékeinknek állandóknak kell maradniuk!

Ezek az értékek nem lehetnek divat kérdései, őket nem határozhatják meg aktuális trendek, nem halványíthatják el a felszínes fogyasztói vágyak! A hazaszeretetünk, a magyarságunk megélése esetében mindez különösen aktuális és igaz intelem.

Tegnap, április 9-én volt a fenti sorok költője, Pósa Lajos (1850-1914) születésének 170. évfordulója. Kortársa, Gárdonyi Géza azt tartotta róla, hogy "munkásságának nemzetnevelő hatásában egy lépcsővel sem áll lejjebb Petőfinél, Aranynál, Jókainál".

Kynsburg Zoltán,

Fehérvár KC menedzsere

**44.üzenet**

Mindkét vers nagyon kedves számomra.Mondanivalójuk mindig aktuális, különösen napjainkban.Az első versben a hála a lélek mélyéről feltörő érzés árad az olvasó felé. Hitet, erőt, reményt fogalmaz meg minden baj és veszély felett. A második vers költője rávilágít arra, hogy miként bírjuk ki a legkínosabb napokat, életünk legnehezebb időszakait.

**Kárász Izabella**

**Hálaadás**

Köszönjük Tenéked, Istenünk, hogy élünk!  
Hogy annyi vész után Te vagy menedékünk.  
Nem is lehet nagyobb boldogságunk nekünk,  
Minthogy velünk járva vigyázod életünk.

Milyen nagy kegyelem, hogy ily jó vagy hozzánk,  
Hogy a baj idején felénk fordul orcád.  
Megadod áldásod, a napi kenyerünk,  
Megáldod a munkás, kérges két tenyerünk…

Megáldod a vetést, hogy nőjön kalászba.  
Benned veti hitét az özvegy és árva.  
Benned hisz a szegény, megalázva magát,  
Néked ragyogtatja az éj sok csillagát.

Boldogan mondjuk el és dicsérünk Téged:  
Nyugodt az életünk, Lelked megbékéltet.  
Miért is csüggednénk, inkább hálát adunk  
Hisz Véled a rossztól csak megszabadulunk.

Nem jöhet oly veszély, hogy ne segíts rajtunk,  
Ne is maradjon hát soha néma ajkunk.  
Hirdessük szerteszét: csodás, szent reménység,  
Hogyha Benned hiszünk, eloszlik a kétség.  
Csak a hit marad meg s a szeretet éltet,  
Mely nélkül sohasem láthatunk meg Téged.  
Köszönjük, ó, Urunk, hogy reánk gondolva  
Eljuttatsz egykoron dicső országodba!

Fel, fel ti boldogok, akik hisztek Benne!  
Ne legyen közöttünk, ki hálás ne lenne!  
Mert irgalma örök, megtartása csodás,  
Zengjük mindnyájan ma a hála himnuszát!

**Ismeretlen szerző után németből Túrmezei Erzsébet fordította**

**Lábnyomok**

Álmomban Mesteremmel  
tengerparton jártam, s az életem  
nyomai rajzolódtak ki mögöttünk:  
Két pár lábnyom a parti homokon,  
ahogy ő mindig ott járt énvelem.

De ahogy az út végén visszanéztem,  
itt-amott csak egy pár láb nyoma  
látszott, éppen, ahol az életem  
próbás, nehéz volt, sorsom mostoha.

Riadt kérdéssel fordultam az Úrhoz:  
„Amikor életem kezedbe tettem,  
s követődnek szegődtem, Mesterem,  
azt ígérted, soha nem hagysz el engem,  
mindennap ott leszel velem.

S most visszanézve, a legnehezebb  
úton, legkínosabb napokon át  
mégsem látom szent lábad nyomát!  
Csak egy pár láb nyoma látszik  
ott az ösvényen.  
Elhagytál a legnagyobb ínségben?”

Az Úr kézen fogott, s szemembe nézett:  
„Gyermekem, sose hagytalak el téged!  
Azokon a nehéz napokon át  
azért láttad csak egy pár láb nyomát,  
mert a legsúlyosabb próbák alatt  
téged vállamon hordoztalak!”

Buzáné Penzer Anita,

Seregélyesi Baptista Általános Iskola

**45.üzenet**

Remélem segítek javaslatommal!

Tudom, nem igazán gyerekvers, de nekem ez már felső tagozatban a himnuszom volt. Talán a kiemelt részek?

**AZ UTAZÁS**

**Maxime du Camp-nak**

1 A kisdiák mereng mappán és tarka képen

s a Mindenség neki mint lelke éhe, tág.

Óh, mily nagy is a föld a lámpák fénykörében,

s ha már emlékezünk, mily kicsiny a világ!

Egy reggel indulunk, és velőnk teli tűzzel,

és fájó dac dagaszt, s keserü vágy izen,

megyünk, s a kósza kedv táncos habokra űz el,

ringatva végtelen lelkünk véges vizen.

Van, akit futni készt megútálthona szennye,

van, kit bölcsője zord titka űz, s van olyan,

ki csillagot figyelt, s behúllt egy női szembe,

s most vészes illatú Circéjétől rohan;

hogy ne bűvölje őt állattá a boszorkány,

fut és teret iszik, fényt és égi parázst,

húsába jég harap, s a réz nap, rája-forrván,

lassan lemossa majd arcán a csókmarást.

De igaz utazók azok csupán, kik mennek,

hogy menjenek, s szivük mint léggömb ring odább,

kik bolygó végzetük sodrától nem pihennek,

s ezt hajtják egyre csak, nem tudva mért: Tovább!

kikben száz alakot, mint a felhők szeszélye,

ölt a vágy, s mint ujonc harcost ágyúk heve,

vonz új és változó, titkos kéjek veszélye,

miknek még emberi nyelven nem volt neve!

2 S mi csak forgunk, iszony! és ugrunk, meggyötörve,

mint pörgettyűk s golyók, - álmunkban is igáz

a vad Kiváncsiság, mint zord Angyal, ki körbe

a vágtató Napok csóváival csigáz.

Furcsa sors a miénk: a Cél, míg űzzük, illan,

s mindegy, hová libeg, hisz úgy sincsen sehol!

De az Ember elé remény reményre csillan

s pihenést úgy keres, hogy őrültként lohol.

Nagy, három-árbocos lelkünk Ikáriába

vágyik s fedélzetén hang zendül: "Part!" - s a hírt

a kosárból a hang bolond hévvel kiáltja:

"Üdv! hírnév! szerelem!" - s fúj, poklok! itt a szirt!

Mert minden part, melyet jelent az őr, ki fent űl,

ma még Arany-Sziget, jósors-igérte táj,

felé a képzelet dús orgiákra lendűl,

de csak zátonyra lát, ha pirkad a homály.

Óh, tündéri hazák szegény, bús őr-hajósa

Verjük bilincsbe őt, vagy vessük vízbe tán?

Csak sir, Amérikák hibbant mámoru jósa,

és sósabb ár tolong a délibáb nyomán.

Így a vén vándor is, míg lába szennybe bágyad,

még légbe szimatol és szeme hályoga

Édent sejt arra is és csábos Cápuákat,

hol rossz gyertyán dereng vak viskók vályoga.

3 Ti csodás utasok! hadd olvasunk ma drága

meséket szemetek tengermélyeiben!

Nyíljon emléketek kincses ládája tágra,

hol csupa éther- és csillag-ékszer pihen.

Bár gőz s vitorla nincs, utatok láza rázzon!

Rablelkünket tovább ne búsítsa retesz,

dús rajzot fessetek s lelkünk feszül, mint vászon,

mit emlékeitek látköre keretez.

Mi mindent láttatok?

4 "Láttunk csillagvilágot,

hullámokat, sivó homok síkságait,

s bár váratlan veszély sokszor vad szirtre vágott,

úntuk gyakran magunk, úntuk, akárcsak itt.

A nap dicső tüze a lila óceánon,

s dicsőült városok a húnyó nap tüzén,

felgyújtottákszivünk, hogy elmerűlni vágyjon

vad láza, hol felé hívón zendűl a fény.

Láttunk dús tájakat, városok gazdag ormát,

de nem vonzottak úgy, olyan rejtelmesen,

mint azok, miket a felhők szeszélye formált.

És vágyunk egyre nőtt, tovább, sejtelmesen!

- A kéj nyomán a vágy csak kínzóbb és erősebb.

Óh, Vágy, vénhedt fa, te, csak trágyád a gyönyör,

s míg egyre vastagabb kérgű lesz ősi törzsed,

ágad a nap felé még közelebbre tör!

Meddig nősz, szörnyü fa? sudárod buja kedve

ciprusnál szökkenőbb? - De mégis, gyűlt a kép,

sok gondos rajz, mohó, nagy képeskönyvetekbe,

fivérek, akiket vonz minden messzi szép!

Köszöntöttünk ezer orrmányosan iromba

bálványt és trónt, amely ékszertömbként ragyog,

sok remek palotát, hol a tündéri pompa

bús vággyal rontaná minden bankárotok;

ruhákat, melyeket látni is mámorító,

nőket, kiknek fogán s körmén kármin a lakk,

tudós bűvészt, kihez hizelgőnkúsz a kígyó...

5 S tovább, mit még? tovább!

6 "Óh, gyermeki agyak!

Hogy ne feledjük el a legfontosabb dolgot,

mely keresetlen is mindíg szemünkbe tűnt,

míg lábunk a komor lépcsőn fel és le bolygott,

láttuk az örökös, únott látványt, - a Bűnt:

a nőt, hogy buta és silány rabszolga-gőggel

mint imádja magát, gúny- és csömörtelen,

s a férfit, hogy vad és falánk kényúr a nőkkel,

bár rabok rabja és a szenny közt förtelem;

hóhért, ki édeleg, mártírt, ki könnyet ont és

ünnepet, melyet a vér szaga fűszerez;

zsarnokot, kit kiélt ronccsá hatalma ront és

népet, melynek gyönyört szégyenkorbács szerez;

láttunk nem egy hitet, hasonlót a miénkhez,

egekre kúszni bús ostromra; szenteket,

kik mint, puhúltinyenc, ha dunnás ágyat élvez,

kéjűl keresik a szőr-övet és szeget;

láttuk, hogyan fecseg az ész ittas bolondja,

az Emberfaj, amely máig sem változott,

duhaj, agóniás dühhel istenre rontva:

- »Én másom, mesterem, óh, légy megátkozott!«

S láttunk bölcsebbeket, Téboly merész csapatját,

kik futják ezt a nyájt, hol Végzet a karám,

s maguk az Ópium roppant ölébe adják!

- Ez az örök körút a földgömb szűk porán..."

7 Hej fanyar, lecke ez, leckéje az utaknak!

Ma, tegnap, holnap és örökre a világ

egyhangú, kicsi hely, rossz ketrecet mutat csak,

unalom-sivatag fájó oázisát!

Menni, maradni jobb? Maradj, ha tudsz te tűrni,

menj, ha kell. Van, ki fut és van, ki sutba űl,

s az éber és gonosz ellent le tudja gyűrni,

az Időt! Jaj, de hány lohol szünetlenűl:

bolygó zsidó gyanánt, apostolként rohannak,

nekik már se vasút, se hajó nem elég

az átkos Bajvivó elől elfutni! s vannak

kik ott vívnak, ahol bölcsőjük a vidék.

Ám ha nyakunkra hág végűl a Gladiátor,

megint remélhetünk, kiáltva: Vár az út!

S mint mikor kínai vizekre vont a bátor

vágy, s néztük a habot, s a szél hajunkba fútt,

megyünk majd: vár reánk az Árnyak Óceánja,

s mint ifjú utasé, szivünk friss lesz s vidám.

Hallga! figyeljetek az édes, bús danára,

ezt zengi: "Erre mind, aki enni kiván

lótuszt, mely illatos! Csodák gyümölcsszüretje,

amelyre szívetek éhes, itt vár csupán,

jertek, halk s különös mámorral a szivekre

csak itt vár a soha nem szűnő délután!"

S a kísérteti hang mind ismerősebb s hívebb,

holtPyladeseink karja tárúl ki ránk,

"Elektrádhoz evezz! itt megfrissül a szíved!" -

zengi a nő, kinek térdét csókolta szánk.

8 Halál! vén kapitány! horgonyt fel! itt az óra,

óh, untat ez a táj! Halál! Fel! Útra már!

Bár várjon tintaszín ég s víz az utazóra,

tudod, hogy a szivünk mégis csupa sugár!

Töltsd bőven italod, üdítsen drága mérge!

Így akarunk, amíg agyunk perzselve gyúl,

örvénybe szállani, mindegy: Pokolba, Égbe,

csak az Ismeretlen ölén várjon az Új!

Tóth Árpád fordítása

Németh Imre

**46.üzenet**

Kosztolányi a XX. század magyar irodalmának különleges lírikusa volt, tán nem olyan világi lángelme, mint Ady, s nem annyira érzékeny lélek, mint József Attila, de mindkettőhöz mérhető tehetség. Finom színekkel, árnyalatokkal festi képeit, a részletek megfigyelője, de ugyanakkor könnyed és szórakoztató. Halálosan komoly és komolytalan egyszerre, ettől olyan szerethető! Az idei Költészet Napjára általam ajánlott verse minden szavával erről tanúskodik, miszerint oly sok apróságnak tulajdonítunk jelentőséget a nagybetűs élet értelmét keresve, hogy észre sem vesszük: ezek az apróságok maguk az életünk…

Bölcs hát az, aki nem marad le semmiről, de nem is hajtja az időt; telik az magától is, szüntelen!

**Fejtörő felnőtteknek – Kosztolányi Dezső**

Tudod-e, ez mi?  
Jó torna eszednek:  
asztalt terítenek,  
asztalt leszednek.

Haladnak az utcán,  
feküsznek az ágyon,  
mint pille cikázik  
fejükben az álom.

Karjuk követ, ércet  
izzadva vonszol,  
sürgöny fut az éjben,  
vad telefon szól.

És csönget az ajtón  
az orvos, a lázas  
szerelmes, a postás,  
a koldus, a gázas.

Fejjel nekimennek  
a hetyke tavasznak,  
harcolnak azértis,  
ordítva szavaznak.

Bölcsőt tologatnak,  
megcsendül egy ének,  
már vége a dalnak,  
bámulnak a vének.

Csókok ligetében  
örvény köde nyildos,  
és ölnek, ölelnek,  
te drága, te gyilkos.

Nem látni a végét  
a hosszu menetnek.  
Kacagnak-e ottan,  
vagy talán temetnek?

Egy kis vidámság,  
sok-sok sohajtás.  
Sejted-e már mi,  
pedzed-e, pajtás?

Nincs nála nagyobb jó,  
mert ez a kincs.  
Úgy hívják: élet.  
Értelme nincs.

https://ssl.gstatic.com/ui/v1/icons/mail/images/cleardot.gif

Novák Péter

színész, énekes, szövegíró, zeneszerző, műsorvezető

**47. üzenet**

Amikor úgy hét-nyolc éves lehettem egyszer megkérdeztem édesapámat, hogy mi az a falon felakasztva az a fa nyél és belőle kiállva egy vasdarab. Az egy somogyi bugylibicska válaszolta, majd kinyitotta.

- Hú de nagy mondtam elképedve.

- Mivel már kardot nem használhattak ebben az időben, legalább a bicskájuk legyen nagy, gondolták a somogyiak.

- És az a kerek agyag korong mellette az micsoda.

- Kiskőrösről hoztam Petőfi Sándor szülőházából, az ő képe van rajta.

- Petőfi Sándor? Ő ki volt?

- Egy költő és szabadságharcos. Na neki volt kardja!

Egyre érdekesebb lett számomra, hogy ki lehetett ez az ember, így tovább kérdezgettem.

- Mikor harcolt?

- Az már régen volt, több mint száz éve, akkor még szekéren utaztak az emberek. Petőfi is sokat utazott és amerre járt írta a verseit. Na meg egy mesét is írt úgy verselve, a János vitézt.

Ekkor hallottam először Petőfi Sándorról, na meg a meséjéről mely igen megmozgatta a fantáziámat, mivel édesapám mesélt egy kicsit a történetről. Petőfi kötetünk nem volt, így pár nap múlva a megtakarított pénzemmel, beállítottam a Fő utcai Vajda János könyvesboltba, hogy én a János vitézt szeretném megvásárolni. Mondták, hogy kimondottan a János vitéz nincsen meg könyvben, de meg van a Petőfi Sándor összes költeményei egy kötetben, abban benne van a János vitéz is. Akkor még állami támogatás volt igen sok könyvön, ezért a megtakarított pénzemen meg tudtam venni.

Amikor hazafelé tartottam akkor egy kicsit csalódtam a könyvben, mert egy rajz sem volt benne, és azt vártam, mint ahogy a mesekönyvekben, hogy lesz benne grafika. Aztán hazaérve elkezdtem keresni a János vitézt és a 205. oldalon megtaláltam. Estig olvastam, le sem tudtam tenni és már a rajzok sem hiányoztak, mert ahogy Petőfi megírta már mindent szinte láttam, elképzelhettem.

Csodáltam ahogy rímelnek a sorok. Legelész-heverész, sugára-juhászbojtárra, habjára-kislyányra……és így tovább. Miközben olvastam néha kiszaladtam a szobámból és lelkendezve mondtam, hogy már hol járok és már hány oldalt olvastam.

A kötet most is megvan, ott van az ágyunk fellett a polcon a kedvenc könyvek között, ahonnan néha leemelek egyet elalvás előtt.

**Petőfi Sándor**

**János vitéz**

Tüzesen süt le a nyári nap sugára  
Az ég tetejéről a juhászbojtárra.  
Fölösleges dolog sütnie oly nagyon,  
A juhásznak úgyis nagy melege vagyon.

Szerelem tüze ég fiatal szivében,  
Ugy legelteti a nyájt a faluvégen.  
Faluvégen nyája mig szerte legelész,  
Ő addig subáján a fűben heverész.

Tenger virág nyílik tarkán körülötte,  
De ő a virágra szemét nem vetette;  
Egy kőhajtásnyira foly tőle a patak,  
Bámuló szemei odatapadtanak.

De nem ám a patak csillámló habjára,  
Hanem a patakban egy szőke kislyányra,  
A szőke kislyánynak karcsu termetére,  
Szép hosszú hajára, gömbölyű keblére.

Kisleány szoknyája térdig föl van hajtva,  
Mivelhogy ruhákat mos a fris patakba';  
Kilátszik a vízből két szép térdecskéje  
Kukoricza Jancsi gyönyörűségére.

Mert a pázsit fölött heverésző juhász  
Kukoricza Jancsi, ki is lehetne más?  
Ki pedig a vízben a ruhát tisztázza,  
Iluska az, Jancsi szivének gyöngyháza.

"Szivemnek gyöngyháza, lelkem Iluskája!"  
Kukoricza Jancsi így szólott hozzája:  
"Pillants ide, hiszen ezen a világon  
Csak te vagy énnekem minden mulatságom.

Vesd reám sugarát kökényszemeidnek,  
Gyere ki a vízből, hadd öleljelek meg;  
Gyere ki a partra csak egy pillanatra,  
Rácsókolom lelkem piros ajakadra!"

"Tudod, Jancsi szivem, örömest kimennék,  
Ha a mosással oly igen nem sietnék;  
Sietek, mert másképp velem rosszul bánnak,  
Mostoha gyermeke vagyok én anyámnak."

Ezeket mondotta szőke szép Iluska,  
S a ruhákat egyre nagy serényen mosta.  
De a juhászbojtár fölkel subájáról,  
Közelebb megy hozzá, s csalogatva így szól:

"Gyere ki, galambom! gyere ki, gerlicém!  
A csókot, ölelést mindjárt elvégzem én;  
Aztán a mostohád sincs itt a közelben,  
Ne hagyd, hogy szeretőd halálra epedjen."

Kicsalta a leányt édes beszédével,  
Átfogta derekát mind a két kezével,  
Megcsókolta száját nem egyszer sem százszor,  
Ki mindeneket tud: az tudja csak, hányszor.

A vers folytatása az említett kötetben megtalálható. Valószínűleg mindenkinek van Petőfi kötete. Olvassátok tovább!

Tárnok Ákos,

népzenész, Kákics, Los Andinos zenekar

**48. üzenet**

**József Attila**

**MAMA**

Már egy hete csak a mamára  
gondolok mindíg, meg-megállva.  
Nyikorgó kosárral ölében,  
ment a padlásra, ment serényen.

Én még őszinte ember voltam,  
ordítottam, toporzékoltam.  
Hagyja a dagadt ruhát másra.  
Engem vigyen föl a padlásra.

Csak ment és teregetett némán,  
nem szidott, nem is nézett énrám  
s a ruhák fényesen, suhogva,  
keringtek, szálltak a magosba.

Nem nyafognék, de most már késő,  
most látom, milyen óriás ő -  
szürke haja lebben az égen,  
kékítőt old az ég vizében.

1934. október

Szarvas József,

Jászai Mari-díjas színművész

**49. üzenet**

**Juhász Ferenc - Koraesti ének (részlet)**

Ha arcomra pöccen egy-egy estéli bogár,

mulatok rajta, fölemelem, s útjára küldöm

a búgó kicsi vándort az esti homálynak,

s figyelem, ahogy röpül, mint pici lámpás,

s nekiszáll a nagy éji sötétnek

szerelmes párját keresni.

Keresni téged így indultam én is,

a mellemen átparázsló szívvel, vakon,

de tudtam, egyszer mégis megtalállak,

nem rejthet el a sötét két egy-fényű bolygót,

testvér-vonzású testet a kéken lehulló esti árnyak

Szeretettel,

Balázs

Szabó Balázs

gospel zenész

**50. üzenet**

Első versélményem nekem is zsenge gyermekkoromhoz kapcsolódik, amikor anyai nagymamám olvasott nekem verseket, verses meséket. Erre mindig talált időt, vagy mindig kiköveteltem, már nem emlékszem. De ahogy emlékeimben él, talán az első variáció a biztosabb. Az első vers, amit felolvasásai következtében megtanultam (mint sokan mások rajtam kívül) egy Zelk Zoltán vers volt. Tudom, hogy nem igazán passzol a tavaszhoz, de én nagyon szeretem mai is a „Télapó és a hóember” című verset.

A második vers már ifjú koromhoz kötődik. A verseket szerettem, de József Attilával nem voltam kibékülve. Számomra túl pesszimista volt. Ez így volt egészen addig, amíg egy Hobo Blues Band lemezen meg nem hallottam a „A hetedik” című József Attila versfeldolgozást. Ezt követően rengetegszer hallgattam (más Hobo számokkal együtt), s valahogy elkezdtem József Attilát is olvasni. Ez a bakelitről szóló megzenésített vers vezetett be a számomra eddig (általam) elzárt költő világába. Ehhez a kulcsot Földes Lászlótól, Hobotól kaptam. Köszönet érte!

Ha tehetik, hallgassák meg: <https://www.youtube.com/watch?v=Il2g4l5y9cI>

**Zelk Zoltán:**

**Télapó és a hóember**

Én egy csókától hallottam,  
csóka a toronytól,  
a torony meg tavaly télen  
hallotta a Holdtól,  
ha igazat mondanak a  
csókák és a tornyok,  
akkor én is tinéktek most  
színigazat mondok.

Így kezdte a Hold, a torony,  
a csóka is így szólt:  
az udvaron egy hóember  
mit gondolt, nem gondolt,  
azt gondolta, dehogy fog ő  
egész télen állni,  
ő lesz az első hóember,  
ki megtanul járni.

Ennyit gondolt a hóember  
egy szóval se többet,  
s indulna már, mikor hallja,  
jó estét köszönnek,  
ő is köszön, ő is mondja:  
“Jó estét kívánok!”  
s látja, hogy egy piros csizmás  
öregember áll ott.

“Jó, hogy jöttél, öregember,  
épp ebben a percben  
gondoltam, hogy útra kelek,  
induljunk hát ketten.  
Látom, nagyon öreg lehetsz,  
fehér a szakállad,  
lehet, hogy a világot már  
kétszer is bejártad.”

“Körül bizony kétszer, százszor  
és még százezerszer-  
feleli nagy nevetve a  
piros ruhás ember,  
de nem gyalog, úgy nem győzném,  
hanem szánon járok,  
úgy nézzél rám, te hóember,  
a Télapót látod!”

Így történt, hogy akkor este  
-látta aki látta-  
együtt szállt fel a hóember  
s Télapó a szánra,  
együtt vittek ajándékot  
házról házra járva,  
míg csak üres nem lett végül  
a Télapó zsákja.

Ahány házba csak bementek,  
ahányból kijöttek,  
lett a répaorrú vándor  
egyre-egyre könnyebb,  
várták őket minden házban  
kályhával, meleggel,  
így olvadt el reggelre az  
útra kelt hóember!

**József Attila:**

**A hetedik**

E világon ha ütsz tanyát,  
hétszer szűljön meg az anyád!  
Egyszer szűljön égő házban,  
egyszer jeges áradásban,  
egyszer bolondok házában,  
egyszer hajló, szép búzában,  
egyszer kongó kolostorban,  
egyszer disznók közt az ólban.  
Fölsír a hat, de mire mégy?  
A hetedik te magad légy!

Ellenség ha elődbe áll,  
hét legyen, kit előtalál.  
Egy, ki kezdi szabad napját,  
egy, ki végzi szolgálatját,  
egy, ki népet ingyen oktat,  
egy, kit úszni vízbe dobtak,  
egy, ki magva erdőségnek,  
egy, kit őse bőgve védett,  
csellel, gánccsal mind nem elég, -  
a hetedik te magad légy!

Szerető után ha járnál,  
hét legyen, ki lány után jár.  
Egy, ki szivet ad szaváért,  
egy, ki megfizet magáért,  
egy, ki a merengőt adja,  
egy, ki a szoknyát kutatja,  
egy, ki tudja, hol a kapocs,  
egy, ki kendőcskére tapos, -  
dongják körül, mint húst a légy!  
A hetedik te magad légy.

Ha költenél s van rá költség,  
azt a verset heten költsék.  
Egy, ki márványból rak falut,  
egy, ki mikor szűlték, aludt,  
egy, ki eget mér és bólint,  
egy, kit a szó nevén szólít,  
egy, ki lelkét üti nyélbe,  
egy, ki patkányt boncol élve.  
Kettő vitéz és tudós négy, -  
a hetedik te magad légy.

S ha mindez volt, ahogy írva,  
hét emberként szállj a sírba.  
Egy, kit tejes kebel ringat,  
egy, ki kemény mell után kap,  
egy, ki elvet üres edényt,  
egy, ki győzni segít szegényt,  
egy, ki dolgozik bomolva,  
egy, aki csak néz a Holdra:  
Világ sírköve alatt mégy!  
A hetedik te magad légy.

Sajtos József, Seregélyesi Baptista Általános Iskola